text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Balevi 22:1-33
22 Mpe Yehova alobaki lisusu na Moize ete:2 “Lobá na Arona mpe na bana na ye ya mibali ete bázala mosika na biloko mosantu ya bana ya Yisraele mpe bátuka nkombo+ na ngai mosantu te na biloko oyo bazali kosantisela ngai.+ Ngai nazali Yehova.3 Lobá na bango ete: ‘Na boumeli ya mabota na bino, moto oyo na kati ya bana na bino nyonso oyo akobɛlɛma na biloko mosantu, oyo bana ya Yisraele bakosantisa mpo na Yehova, nzokande moto yango azali na mbindo,+ molimo yango asengeli kolongolama liboso na ngai. Ngai nazali Yehova.4 Moto moko te kati na bana ya Arona, ntango azali na maba+ to azali na eloko oyo ezali kotanga+ ye, akoki kolya biloko mosantu kino akokóma pɛto,+ ezala mpe moto oyo asimbi moto nyonso oyo akómisami mbindo na molimo oyo akufi+ to moto oyo azali kobima malome,+5 to moto oyo asimbi eloko nyonso oyo etondanaka oyo ezali mbindo+ to asimbi moto oyo azali mbindo, ezala mbindo na ye ezali nini.+6 Molimo oyo asimbi eloko moko ya ndenge wana, asengeli kozala mbindo tii na mpokwa mpe akoki te kolya moko na biloko mosantu, kasi asengeli kosukola nzoto na ye na mai.+7 Akokóma pɛto ntango moi ekolala, mpe na nsima akoki kolya biloko mosantu, mpamba te ezali limpa na ye.+8 Akolya mpe te nyama oyo ekufi yango moko to nyama nyonso oyo epasolami na banyama ya zamba, noki akóma mbindo na nzela na yango.+ Ngai nazali Yehova.9 “‘Mpe basengeli kokokisa mokumba na bango epai na ngai, mpo bámema lisumu na yango te mpe bákufa+ mpo na yango, mpo bazalaki komona yango eloko mpamba. Ngai Yehova moto nazali kosantisa bango.10 “‘Mopaya moko te akoki kolya eloko mosantu.+ Moto moko te oyo autá na mboka mosusu, oyo azali epai ya nganga-nzambe, to mosali moko te oyo azwaka lifuti, akoki kolya eloko mosantu.11 Kasi soki nganga-nzambe asombi molimo moko, oyo asombi na mbongo na ye, lokola ezali boye, molimo yango akoki kolya yango. Baombo oyo babotami na ndako na ye, lokola ezali boye, bakoki kolya limpa na ye.+12 Mpe soki mwana mwasi ya nganga-nzambe akómi mwasi ya mobali oyo azali mopaya, lokola ezali boye, akoki kolya likabo ya biloko mosantu te.13 Kasi soki mwana mwasi ya nganga-nzambe akómi mwasi oyo mobali akufá to oyo libala ekufá, nzokande azali na mwana te, mpe soki asengeli kozonga na ndako ya tata na ye lokola na ntango ya bolenge na ye,+ akoki kolya ndambo ya limpa ya tata na ye;+ kasi mopaya ata moko te akoki kolya yango.14 “‘Sikoyo soki moto alei eloko moko mosantu na nko te,+ asengeli kobakisa likoló na yango moko ya bandambo mitano+ mpe asengeli kopesa nganga-nzambe eloko mosantu yango.15 Boye basengeli te kokómisa mpamba biloko mosantu ya bana ya Yisraele, oyo bazali kopesa Yehova,+16 mpe esala mpenza ete bango bázwa etumbu mpo na ngambo oyo bamemi mpo balei biloko mosantu na bango; mpo ngai Yehova moto nazali kosantisa bango.’”17 Mpe Yehova akobaki koloba na Moize ete:18 “Lobá na Arona mpe na bana na ye ya mibali mpe na bana nyonso ya Yisraele, mpe osengeli koyebisa bango ete: ‘Moto nyonso kati na ndako ya Yisraele to moto nyonso oyo afandi mopaya kati na Yisraele, oyo apesi likabo na ye,+ ezala mpo na bilako+ na bango to mpo na makabo na bango ya bolingo,+ oyo bakoki kopesa Yehova mpo ezala likabo ya kotumba,19 mpo na koluka kondimama,+ likabo yango esengeli kozanga mbeba,+ nyama moko ya mobali na etonga ya bangɔmbɛ, na bana-mpate ya mibali to na bantaba.20 Eloko nyonso oyo ezali na mbeba, bosengeli kopesa yango te,+ mpo yango ekosala ete bóndimama te.21 “‘Mpe soki moto apesi Yehova mbeka ya boyokani+ mpo na kokokisa elako+ to lokola likabo ya bolingo, ekozala nyama oyo ezangi mbeba na etonga ya bangɔmbɛ to ya bampate, mpo na koluka kondimama. Ekozala na mbeba ata moko te.22 Nyama oyo ekufá miso to ebukaná to ezali na mpota to na mosɔpi na loposo to na makwanza to na mapaka,+ bosengeli te kopesa Yehova moko na yango, mpe likabo oyo etumbami na mɔtɔ+ oyo euti na yango, bosengeli te kotyela yango Yehova likoló ya etumbelo.23 Ngɔmbɛ-mobali to mpate oyo enama na yango moko eleki molai to eleki mokuse,+ okoki kopesa yango ezala likabo ya bolingo; kasi mpo na elako, ekondimama ata moke te.24 Kasi nyama oyo mabinzi+ na yango efinamá to epanzaná to elongolamá to ekatamá, bosengeli te kopesa yango Yehova, mpe bokopesa yango te na mokili na bino.25 Mpe bosengeli kopesa ata nyama moko te na kati ya banyama wana nyonso, oyo euti na lobɔkɔ ya mopaya, mpo ezala limpa ya Nzambe na bino, mpamba te ebebi. Ezali na mbeba.+ Bakondimela+ bino yango ata moke te.’”26 Mpe Yehova alobaki lisusu na Moize ete:27 “Soki ngɔmbɛ-mobali to mwana-mpate ya mobali to ntaba-mobali ebotami, esengeli kotikala na nse ya mama na yango mikolo nsambo,+ kasi banda na mokolo ya mwambe tii na likoló, ekondimama na esengo lokola likabo, likabo oyo etumbami na mɔtɔ mpo na Yehova.28 Ngɔmbɛ-mobali mpe mpate, bosengeli te koboma yango ná mwana na yango mokolo moko.+29 “Mpe soki bokopesa mbeka ya kozongisa matɔndi epai ya Yehova,+ bokopesa yango mpo bóluka kondimama.30 Ekolyama kaka na mokolo yango.+ Bosengeli te kotika ndambo na yango tii na ntɔngɔ.+ Ngai nazali Yehova.31 “Mpe bosengeli kobatela mibeko na ngai mpe kosalela yango.+ Ngai nazali Yehova.32 Mpe bosengeli te kotuka nkombo na ngai mosantu,+ mpe nasengeli kosantisama na kati ya bana ya Yisraele.+ Ngai Yehova moto nazali kosantisa bino,+33 ngai Moto nazali kobimisa bino na mokili ya Ezipito mpo namonisa ete nazali Nzambe na bino.+ Ngai nazali Yehova.”


c: text/html

text:
BIBLIA ELOBI NINI?
Banyama
Na lolenge moko to mosusu, banyama ezalaka na ntina na bomoi ya moto nyonso. Bakosambisa biso mpo na ndenge oyo tosalelaka banyama makambo?
Bato basengeli kosalela banyama makambo ndenge nini?
OYO BATO BALOBAKA
Bato mosusu bakanisaka ete moto akoki kosala banyama likambo nyonso oyo alingi. Kasi, bamosusu bamonaka ete esengeli kosalela banyama makambo ndenge moko na bato.
Moto moko ya lokumu oyo abundelaka likambo ya kotosa lotomo ya banyama alobi ete esengeli kotosa “lotomo ya banyama mpe kozwa yango kaka te lokola biloko nyonso to biloko ya kotɛka.” Abakisi boye: “Tosengeli te konyokola banyama lokola nde ekómi biloko na biso.”
Atako bato mingi bakoki komona yango kolekisa ndelo, Leona Helmsley, moto moko ya mbongo mingi atikaki mosolo ya dolare milio 12 na testama mpo na mbwa na ye mpe alingaki ete bákunda mbwa yango pene ya lilita na ye soki ekufi.
Kanisá naino: Okanisi ete esengeli kosalela banyama makambo ndenge nini?
OYO BIBLIA ELOBI
Yehova Nzambe, Mozalisi ya bomoi ayebisaki bato ‘bázala na bokonzi likoló ya mbisi ya mbu mpe likoló ya bikelamu oyo epumbwaka na likoló mpe likoló ya ekelamu nyonso oyo ezali na bomoi, oyo ezali kolanda na mabele.’ (Ebandeli 1:28) Na yango, ebongi mpenza tóloba ete na miso ya Nzambe bato baleki banyama.
Vɛrsɛ oyo ezali liboso ya oyo totángi endimisi mpenza likambo yango. Biblia elobi ete “Nzambe abandaki kozalisa moto na elilingi na ye, na elilingi ya Nzambe azalisaki ye; azalisaki bango mobali ná mwasi.”—Ebandeli 1:27.
Lokola bato bakelamaki na “elilingi ya Nzambe,” bakeseni mpenza na banyama mpo bamonisaka bizaleli ya Nzambe, lokola bwanya, bosembo mpe bolingo. Bato bakelamá mpe na likoki ya komonisa bizaleli malamu mpe mposa ya koyeba Nzambe. Kasi, banyama ezangi makoki yango mpo ekelamaki te “na elilingi ya Nzambe.” Moto aleki nyama na valɛrɛ mpe Nzambe akelaki yango te mpo básalela yango makambo ndenge moko na moto.
Yango elingi nde koloba ete bato basengeli konyokola banyama? Te.
Na Mibeko oyo apesaki Bayisraele, Nzambe alobaki ete esengeli kopesa banyama bopemi, bilei, kosalisa yango ntango ezali na mpasi mpe kobatela yango mpo ezoka te.—Kobima 23:4, 5; Kolimbola Mibeko 22:10; 25:4.
“Mikolo motoba okosala mosala na yo; kasi na mokolo ya nsambo okotika kosala, mpo ngɔmbɛ-mobali na yo mpe mpunda na yo epema.”—Kobima 23:12.
Koboma banyama ezali mabe?
OYO BATO BALOBAKA
Babomi-nyama mpe babomi-mbisi mosusu babomaka nyama to mbisi mpo na lisano, esengo ya kosala bokila to kozwa banyama. Bamosusu bakoki kondima likanisi ya Leo Tolstoy, mokomi moko oyo akomaki ete koboma mpe kolya banyama ezali “ezaleli ya mabe.”
OYO BIBLIA ELOBI
Nzambe andimaka bato báboma banyama mpo na komibatela to kosala bilamba. (Kobima 21:28; Marko 1:6) Biblia elobi mpe ete bato bakoki koboma banyama mpo na kolya. Ebandeli 9:3 elobi ete “nyama nyonso oyo etambolaka oyo ezali na bomoi ekoki kozala bilei na bino.” Ata Yesu mpe asalisaki bayekoli na ye bákanga mbisi oyo na nsima balyaki yango.—Yoane 21:4-13.
Ata bongo, Biblia elobi ete “molimo na Ye [Nzambe] eyinaka mpenza moto oyo alingaka mobulu.” (Nzembo 11:5) Ezali polele ete Nzambe alingaka te bato bányokolaka banyama to bábomaka yango kaka mpo na esengo to lisano.
Biblia emonisi ete Nzambe azwaka bomoi ya nyama na valɛrɛ.
Biblia elobi ete na ntango ya bozalisi, “Nzambe abandaki kosala nyama ya zamba oyo ezali na mabele na motindo na yango mpe nyama ya mboka na motindo na yango mpe nyama mikemike nyonso ya nse na motindo na yango. Mpe Nzambe amonaki ete ezali malamu.”—Ebandeli 1:25.
Biblia elobi boye mpo na Yehova: “Azali kopesa banyama bilei.” (Nzembo 147:9) Nzambe akelá mabele na ndenge oyo ekopesa banyama bilei oyo esengeli mpe esika ya kofanda.
Davidi, mokonzi ya Yisraele abondelaki boye: “Ee Yehova, obikisaka moto ná nyama.” (Nzembo 36:6) Na ndakisa, na ntango ya Mpela monene, Yehova abatelaki bato 8 ná banyama ya lolenge nyonso liboso aboma bato mabe.—Ebandeli 6:19.
Emonani polele ete Yehova alingaka banyama mpo akelá yango mpe alingaka ete bato básalela yango makambo na ndenge ebongi.
“Moyengebene amibanzabanzaka mpo na molimo ya nyama na ye ya mboka.”—Masese 12:10.
Makambo mosusu
NSANGO MALAMU OYO EUTI NA NZAMBE!
Mokano ya Nzambe mpo na mabele ezali nini?
Biblia emonisi ntina oyo Nzambe akelaki mabele, ntango nini bampasi ekosila, mpe nini ekokómela mabele mpe bato na mikolo ezali koya.

robotstxt: allowed

filter: keep


text:
RÉPUBLIQUE DOMINICAINE
Bazwi bonsomi, na nsima bapekisami lisusu
Bazwi bonsomi oyo bakanaki te
Na boumeli ya bambula nyonso ya epekiseli, ndeko Lennart Johnson ná mwasi na ye Virginia mpe ndeko Roy Brandt ná mwasi na ye Juanita bakobaki mosala ya misionɛrɛ na République dominicaine. Ndeko Lennart alobaki boye: “Babengaki ngai ná Roy Brandt mpo bátuna biso mituna. Mikolo eleki, bakonzi ya guvɛrnema ya Trujillo babengisaki ndeko Manuel Hierrezuelo na biro na bango.” Likambo ya mawa, babomaki ndeko Manuel ntango bazalaki kotuna ye mituna, mpo abatelaki bosembo na ye tii na nsuka. Bongo makambo esukaki ndenge nini mpo na ndeko Lennart ná Roy? Ndeko Lennart abakisaki boye: “Ntango tokómaki, batunaki biso mituna moto na moto na esika na ye, mpe emonani ete bazalaki kokoma biyano oyo tozalaki kopesa. Na ntango wana, basalaki eloko mosusu te; kasi sanza mibale na nsima, bazulunalo ya mboka elobaki ete guvɛrnema ya Trujillo elongoli epekiseli oyo etyamaki na mosala ya Batatoli ya Yehova mpe ete tokoki kozongela makambo na biso.”
Na 1950, liboso epekiseli ebanda, basakoli bazalaki 261. Ntango epekiseli elongwaki na sanza ya mwambe na 1956, basakoli ya nsango malamu bakómaki 522. Bandeko basepelaki mingi koyeba ete bazwi bonsomi ya kosakola polele nsima ya mbula motoba ya kokɔta babolɔkɔ, kokangama, mpe kokɛngɛlama ntango nyonso.
Basaleli ya Yehova basalaki nini lokola makambo ebongwanaki na mbalakaka? Na mbala moko, babandaki kobongisa mosala! Balukaki bisika ya kosala makita mpe basalaki bateritware ya sika mpe badosye ya lisangá. Bandeko basepelaki ndenge bakokaki sikoyo kosɛnga mpe kozwa mikanda. Basepelaki na bonsomi oyo bazwaki mpe bamipesaki na kosakola na molende. Na yango, nsima ya sanza misato mpamba, na sanza ya zomi na moko na 1956, basakoli bakómaki 612.
Bakonzi ya lingomba batomboki
Nzokande, bakonzi ya Katolike babandaki mbala moko kosala likita mpo na kobebisa lokumu ya Batatoli. Basalelaki boyokani oyo Trujillo asalaki na Vatican mpe basalaki nyonso mpo guvɛrnema elimwisa Batatoli. Oscar Robles Toledano, sango moko ya Katolike, akomelaki Virgilio Álvarez Pina, sɛkrɛtɛrɛ oyo atalelaka makambo ya mboka mokanda mpo na kosɛnga guvɛrnema esalisa ye na “kofungola bato ya République dominicaine miso mpo bámona likama monene ya mwa lingomba ya ‘Batatoli ya Yehova’.”
Sango Toledano alobaki ete mokano na ye ya libosoliboso ezalaki ya “kokweisa milende oyo Batatoli ya Yehova bazali kosala mpo na kotinda bato bándima mateya na bango.” Sango yango akomaki mpe ete alingi mikanda na biso epekisama na ekólo mobimba, “mingimingi buku ‘La vérité vous affranchira’ ná Linɔ́ngi ya Mosɛnzɛli.”
Epekiseli mosusu
Bakonzi ya lingomba ná baninga na bango oyo bazalaki na kati ya guvɛrnema ya Trujillo basalaki likita mpo na kobundisa Batatoli. Francisco Prats-Ramírez, mokonzi ya parti politiki ya Trujillo, akomelaki Prezida Trujillo mokanda na sanza ya motoba na 1957; alobaki boye: “Nazali na likanisi ya kosangisa bato ebele mpo na kotɛmɛla makanisi mabe ya Batatoli ya Yehova, oyo ezali komonisa ete bazali na bolingo ya ekólo te.”
Makambo wana ya lokuta eumelaki te kopalangana; buku Trujillo
Milende ya Lingomba ya Katolike mpe ya bakonzi ya Leta ekokisaki mokano na yango. Na sanza ya nsambo, Likita monene ya bato ya politiki na République dominicaine ebimisaki mobeko oyo epekisaki mosala ya Batatoli ya Yehova. Eumelaki te, bapolisi bakómaki kobɛta bandeko mpe konyokola bango. Bakangaki bandeko soki 150.


text:
Pesá boyangeli ya Yehova mabɔkɔ!
“Yehova, ɛɛ Nzambe na biso, obongi kozwa nkembo mpe lokumu mpe nguya, mpo yo ozalisaki biloko nyonso.”
NZEMBO: 112, 133
1, 2. Mokomoko na biso asengeli komindimisa likambo nini? (Talá elilingi ya ebandeli.)
NDENGE tomonaki yango na lisolo oyo eleki, Zabolo amonisaki ete Yehova abongi koyangela bato te. Alobaki ete Yehova ayangelaka na bosembo te mpe ete bato bakozala na esengo koleka soki bamiyangeli bango moko. Satana alobaki solo? Kanisá soki bato bakokaki komiyangela bango moko mpe kozala na bomoi libela na libela. Balingaki kozala na esengo mingi koleka mpo Nzambe azali koyangela bango te? Yo olingaki kozala na esengo koleka soki ozalaki na bomoi libela na libela kozanga litambwisi ya Nzambe?
2 Moto te akoki koyanola na mituna wana na esika na yo. Moto na moto asengeli kokanisa mituna wana malamumalamu. Soki tosali bongo, tokomona polele ete boyangeli ya Yehova eleki malamu mpe ete ebongi tópesa yango mabɔkɔ na motema mobimba. Toyebi yango mpo na makambo oyo totángaka na Biblia. Na ndakisa, tótalela makambo oyo Biblia elobi mpo na lotomo ya Yehova ya koyangela molɔ́ngɔ́.
YEHOVA AZALI NA LOTOMO YA KOYANGELA
3. Mpo na nini Yehova azali na lotomo ya kozala Moyangeli?
3 Kaka Yehova nde azali na lotomo ya kozala Moyangeli ya molɔ́ngɔ́ mobimba mpo azali Nzambe-Mozwi-ya-Nguya-Nyonso mpe Mozalisi. (1 Ntango 29:11; Misala 4:24) Emonaneli moko ya likoló emonisaki bato 144 000 oyo bakoyangela elongo na Kristo bazali koloba: “Yehova, ɛɛ Nzambe na biso, obongi kozwa nkembo mpe lokumu mpe nguya, mpo yo ozalisaki biloko nyonso, mpe mpo na mokano na yo yango ezalaki mpe ezalisamaki.” (Emoniseli 4:11) Lokola Yehova azalisaki biloko nyonso, azali na lotomo ya koyangela bikelamu nyonso, ezala na likoló to na mabele.
4. Mpo na nini kotombokela boyangeli ya Nzambe ezali kosalela bonsomi ya kopona na ndenge ya mabe?
4 Satana akelá eloko te. Na yango, azali ata na lotomo moko te ya koyangela molɔ́ngɔ́. Satana mpe mwasi ná mobali ya liboso bamonisaki lolendo ndenge batombokelaki boyangeli ya Yehova. (Yirimia 10:23) Atako bazalaki na bonsomi ya kopona, bazalaki nde na lotomo ya koboya boyangeli ya Yehova? Te. Bonsomi ya kopona epesaka moto nzela ya kopona makambo mpe kozwa bikateli ya malamu; kasi epesi moto lotomo te ya kotɛmɛla Mozalisi, Yehova. Na yango, kotombokela Nzambe ezali kosalela bonsomi ya kopona na ndenge ya mabe. Biso bato tozali na mposa ya boyangeli mpe litambwisi ya Yehova.
5. Mpo na nini bikateli ya Yehova ezalaka kaka sembo?
5 Yehova azali na lotomo ya koyangela mpo na ntina mosusu. Asalelaka bokonzi na ye na bosembo mpenza. Ayebisi biso: “Nazali Yehova, ngai Moto namonisaka motema boboto, bosembo mpe boyengebene kati na mabele; mpo nasepelaka na makambo wana.” (Yirimia 9:24) Yehova azali na mposa ya mibeko ya bato te mpo ayeba oyo ezali sembo. Ye nde akataka oyo ezali sembo to te. Mpe na kolanda bosembo na ye ya kokoka, Yehova atyelaki bato mibeko. Mokomi ya nzembo alobaki ete “Boyengebene mpe lisambisi ezali esika oyo kiti ya bokonzi na [ye] efandi mpo na libela.” Na yango, mobeko nyonso, etinda nyonso, to ekateli nyonso oyo euti epai ya Yehova ezalaka sembo. (Nzembo 89:14; 119:128) Satana alobaki ete Yehova azali Moyangeli mabe. Kasi, ye moko azali kokoka kotya bosembo na mokili te.
6. Mpo na ntina nini Yehova azali na lotomo ya koyangela mokili?
6 Tólobela ntina mosusu. Yehova azali na lotomo ya koyangela mpo azali na boyebi mpe bwanya oyo esengeli mpo na kobatela molɔ́ngɔ́ mobimba. Tokoki komona yango na ndenge apesaki Mwana na ye likoki ya kobikisa maladi oyo minganga bakokaki kobikisa te. (Matai 4:23, 24; Marko 5:25-29) Ata soki biso tomonaka yango makamwisi, epai ya Yehova ezali makamwisi te. Ayebi ndenge nzoto ya moto esalaka mpe akoki kobongisa eloko na yango nyonso oyo ebebi. Akoki mpe kozongisa bakufi na bomoi mpe kopekisa makama oyo ebebisaka mabele.
7. Na ndenge nini bwanya ya Yehova eleki bwanya ya mokili ya Satana?
7 Mokili oyo Satana azali koyangela ezali kokoka kotya kimya te, ezala na kati ya bato ya ekólo moko to kati na bikólo. Kaka Yehova nde azali na bwanya oyo esengeli mpo na kotya kimya na mokili. (Yisaya 2:3, 4; 54:13) Koyeba ete Yehova azali na boyebi mpe bwanya etindaka biso tóyoka lokola ntoma Paulo ntango alobaki ete: “Ee bomɛngo ya Nzambe mpe bwanya na ye mpe boyebi na ye ezali mingi mpenza! Bikateli na ye ya lisambisi ekoki kososolama te mpe banzela na ye ekoki koyebana te!”
BOYANGELI YA YEHOVA ELEKI MALAMU
8. Oyokaka ndenge nini mpo na boyangeli ya Yehova?
8 Biblia emonisi polele ete Yehova azali na lotomo ya koyangela, mpe ete azali Moyangeli oyo aleki malamu. Mpo na nini? Mpo ayangelaka na bolingo. Tolingaka ye mingi soki tokanisi ndenge azali “Nzambe ya motema mawa mpe ya ngɔlu, ayokaka nkanda noki te mpe atondi na motema boboto mpe na solo.” (Kobima 34:6) Nzambe asalelaka biso makambo na lokumu mpe limemya. Abatelaka biso koleka biso moko. Zabolo alobaki ete Yehova apimelaka basaleli na Ye makambo ya malamu, kasi ezalaki lokuta. Nzambe apesaki kutu Mwana na ye oyo alingaki mingi mpo tózwa elikya ya bomoi ya seko.
9. Ndenge nini toyebi ete Nzambe atyelaka mosaleli na ye mokomoko likebi?
9 Yehova alingaka basaleli na ye nyonso. Kasi atyelaka mpe mosaleli na ye mokomoko likebi. Tólobela makambo oyo esalemaki na ntango ya kala. Na ndakisa, na boumeli ya mbula soki 300, Yehova asalelaki basambisi mpo na kotambwisa ekólo na ye Yisraele mpe asalisaki bango bálonga banguna na bango. Na ntango yango ya yikiyiki, Yehova azalaki kaka kotyela moto mokomoko likebi. Na ndakisa, atyelaki Ruta likebi. Mwasi yango azalaki Moyisraele te, mpe atikaki makambo ebele mpo na kokóma mosambeli ya Yehova. Ruta azwaki mbano: mobali moko abalaki ye mpe abotaki mwana mobali. Kasi esuki wana te; mwana yango akɔtaki na molɔngɔ ya bankɔkɔ oyo ememaki na Masiya. Yehova akomisaki mpe lisolo ya bomoi ya Ruta na Biblia, na mokanda oyo ezali na nkombo na ye. Mpe kanisá esengo oyo Ruta akoyoka ntango akosekwa mpe akoyeba makambo nyonso wana!
10. Mpo na nini tokoki koloba ete boyangeli ya Yehova enyokolaka te?
10 Boyangeli ya Yehova enyokolaka te. Kutu, epesaka nde bonsomi mpe esengo na bato oyo batosaka ye. (2 Bakorinti 3:17) Davidi alobaki mpo na Yehova ete: “Lokumu mpe nkembo ezali liboso na ye, bokasi mpe esengo ezali na esika na ye.” (1 Ntango 16:7, 27) Etane, mokomi moko ya nzembo akomaki boye: “Esengo na bato oyo bazali koganga na esengo. Ee Yehova, na pole ya elongi na yo bazali kaka kotambola. Na nkombo na yo bazali na esengo mokolo mobimba mpe na boyengebene na yo batombwami.”
11. Nini ekosalisa biso tómindimisa mpenza ete boyangeli ya Yehova eleki malamu?
11 Soki tozali komanyola bolamu ya Yehova mbala na mbala, tokomindimisa mpenza ete boyangeli na ye eleki malamu. Toyokaka lokola mokomi ya nzembo oyo alobaki na Nzambe ete: “Mokolo moko na mapango na yo eleki mikolo nkóto epai mosusu!” (Nzembo 84:10) Lokola Yehova nde abongisá biso mpe akelá biso, ayebi malamu nini ekopesa biso esengo. Apesaka biso koleka oyo tosengeli na yango. Likambo nyonso oyo Yehova asɛngaka biso, ezalaka mpo na bolamu na biso. Ata soki ekosɛnga tómipimela makambo mosusu, tokozala kaka na esengo soki totosi Yehova.
12. Nini mpenza etindaka biso tópesa boyangeli ya Yehova mabɔkɔ?
12 Biblia eyebisi biso ete nsima ya Boyangeli ya Mbula Nkóto ya Kristo, bato mosusu bakotombokela boyangeli ya Yehova. (Emoniseli 20:7, 8) Nini ekoki kotinda bango básala bongo? Na ntango wana, ntango Zabolo akobima na bolɔkɔ, akoluka kotinda bato básala makambo mpo na koluka matomba na bango. Asalaka kaka bongo. Akoki koluka kondimisa bato ete bakoki kozala na bomoi ya seko ata soki batosi Nzambe te. Likambo yango ekoki kozala solo te. Kasi, tosengeli komituna boye: ‘Nakondima lokuta ya ndenge wana?’ Soki tolingi mpenza Yehova mpe tomindimisi ete azali malamu mpe ete azali na lotomo ya koyangela molɔ́ngɔ́ mobimba, tokoboya lokuta ya ndenge wana na motema moko. Tokolinga kaka kozala na bomoi na nse ya boyangeli ya Yehova oyo etondi na bolingo.
KOBÁ KOPESA BOYANGELI YA NZAMBE MABƆKƆ
13. Na ndenge nini komekola Nzambe emonisaka ete tozali kopesa boyangeli na ye mabɔkɔ?
13 Tomoni ete kaka Yehova nde azali na lotomo ya koyangela, mpe boyangeli na ye nde eleki malamu. Ebongi mpenza tópesa boyangeli yango mabɔkɔ. Tokoki kosala bongo soki tokobi kozala sembo epai na ye mpe tozali komekola ye. Tokomonisa mpe ete tolingaka boyangeli ya Yehova mpe tozali kopesa yango mabɔkɔ soki tozali kosala makasi mpo tósala makambo ndenge Yehova alingaka.
14. Ndenge nini bankulutu mpe batata ya mabota bakoki komekola Yehova?
14 Biblia eteyaka biso ete Yehova asalelaka ntango nyonso nguya na ye na bolingo. Yango wana, batata ya mabota mpe bankulutu oyo balingaka boyangeli ya Yehova basengeli komekola ye; basengeli te kozala makambo makasimakasi mpe konyokola basusu. Ntoma Paulo asalaki nyonso mpo na komekola Nzambe ná Mwana na ye Yesu. (1 Bakorinti 11:1) Azalaki te koyokisa basusu nsɔni to kotinda bango na makasi básala oyo ezali sembo. Azalaki nde kolendisa bango na boboto básala oyo ezali sembo. (Baroma 12:1; Baefese 4:1; Filemo 8-10) Yehova alingaka bongo. Soki tozali kosalela basusu makambo na bolingo, tokomonisa ete topesi boyangeli ya Yehova mabɔkɔ.
15. Ndenge nini kotosa bokonzi ekomonisa ete topesaka boyangeli ya Yehova mabɔkɔ?
15 Tokomonisa mpe ete topesaka boyangeli ya Yehova mabɔkɔ soki tozali komemya mpe kosala na bomoko ná bato oyo apesi bokonzi. Ata soki tokangi ntina te ya ekateli moko boye to tondimi yango te, tosengeli kaka kotosa. Na mokili ezalaka bongo te; kasi soki tondimaka ete Yehova azali Moyangeli na biso, tokosala yango. (Baefese 5:22, 23; 6:1-3; Baebre 13:17) Na nsima, tokozala na esengo mpo Nzambe alukaka kaka bolamu na biso.
16. Ndenge nini bikateli na biso ekoki komonisa soki topesaka boyangeli ya Nzambe mabɔkɔ?
16 Tokomonisa mpe ete tozali kopesa boyangeli ya Yehova mabɔkɔ na bikateli oyo tozwaka. Yehova atyaka te mibeko ya sikisiki na likambo nyonso ya bomoi. Kasi, amonisaka biso ndenge akanisaka. Yango esalisaka biso tóyeba oyo tosengeli kosala. Na ndakisa, Yehova ayebisi bakristo te midɛlɛ ya bilamba oyo basengeli kolata mpe oyo basengeli kolata te. Amonisi nde ete biso Batatoli na ye tosengeli kolekisa ndelo te mpe kozala na molato oyo ebongi. (1 Timote 2:9, 10) Alingi te bato bábɛta libaku to bátungisama mpo na bikateli oyo tozwi. (1 Bakorinti 10:31-33) Soki tozali kozwa bikateli oyo eyokani na makanisi ya Yehova, tokomonisa ete tolingaka boyangeli na ye mpe topesaka yango mabɔkɔ.
17, 18. Ndenge nini mwasi ná mobali bakoki komonisa ete bazali kopesa boyangeli ya Yehova mabɔkɔ?
17 Tólobela lolenge moko oyo bakristo oyo babalá bakoki kopesa boyangeli ya Yehova mabɔkɔ. Bato oyo babalani bakoki kokamwa makambo oyo bakuti na libala. Bakoki kutu kozala na mikakatano ya makasi. Soki esalemi bongo, ekozala malamu bákanisa ndenge oyo Yehova asalelaki ekólo Yisraele makambo. Yehova amibengaki mobali ya ekólo yango. (Yisaya 54:5; 62:4) Kasi mbala mingi ekólo yango ezalaki kopesa ye mpasi. Ekómaki lokola libala ya mindɔndɔ. Kasi Yehova akabwanaki nokinoki te na ekólo yango. Alimbisaki Bayisraele mbala na mbala mpe akokisaki bilaka oyo apesaki bango.
18 Mwasi ná mobali oyo balingaka Yehova basalaka makasi bámekola ye. Ata soki libala ezali na mikakatano, balukaka te koboma libala na ndenge oyo eyokani te na Biblia. Bayebi ete Yehova asangisá mwasi ná mobali mpe alingi ete ‘bákangama’ esika moko. Biblia epesi nzela ya koboma libala mpe ya kobala lisusu kaka soki molongani asali ekobo. (Matai 19:5, 6, 9) Ntango bakristo bazali kosala nyonso oyo bakoki mpo libala na bango ezala malamu, bazali kopesa boyangeli ya Yehova mabɔkɔ.
19. Tosengeli kosala nini soki tosali mabunga?
19 Lokola tozali bato ya kozanga kokoka, tokoki kosala makambo oyo epesaka Yehova mpasi. Yehova ayebi yango; yango wana apesaki lisiko. Na yango, soki tosali libunga, tosengeli kosɛnga Yehova alimbisa biso. (1 Yoane 2:1, 2) Na esika tómiyokaka kaka mabe mpo na mabunga na biso, tósala makasi tózwela yango mateya. Soki totikali pene na Yehova, akolimbisa biso mpe akosalisa biso tóyoka malamu mpe tókoba kosalela ye.
20. Mpo na nini tosengeli kopesa boyangeli ya Yehova mabɔkɔ lelo oyo?
20 Na mokili ya sika, Yehova akoyangela bato nyonso mpe bakoyekola banzela na ye ya boyengebene. (Yisaya 11:9) Kasi, ata lelo oyo tozali koyeba makanisi na ye mpe ndenge oyo alingi tósalaka makambo. Mosika te, moto moko te akotya ntembe ete Nzambe azali na lotomo ya koyangela. Yango wana, tósala nyonso oyo tokoki kosala sikoyo mpo na kopesa boyangeli ya Yehova mabɔkɔ: tótosaka ye, tósalela ye na bosembo, mpe tósala makasi tómekola ye na makambo nyonso.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Luka 8:1-56
8 Mwa moke na nsima, abandaki kotambola engumba na engumba mpe mboka na mboka, mpo na koteya mpe kosakola nsango malamu ya bokonzi ya Nzambe.+ Mpe bantoma zomi na mibale bazalaki elongo na ye,2 mpe basi+ mosusu oyo abimisaki bango bilimo mabe mpe abikisaki bango na bamaladi: Maria oyo babengi Magadalena, oyo abimisaki bademo nsambo,+3 ná Yoana+ mwasi ya Kuza, kapita ya Erode, ná Suzana ná basi mosusu mingi, oyo bazalaki kopesa biloko na bango mpo na kosalisa bango.4 Sikoyo ntango ebele ya bato bayanganaki elongo na bato oyo bazalaki kouta na engumba na engumba bazali koya epai na ye, alobaki na bango na ndakisa+ moko:5 “Moloni moko abimaki mpo na kolona mboto na ye. Mpe ntango azalaki kolona, ndambo na yango ekweaki pembeni ya nzela, banyataki yango, mpe bandɛkɛ ya likoló balyaki yango.+6 Ndambo mosusu ekweaki likoló ya libanga, mpe nsima ya kobima, ekaukaki mpo ezalaki na mai te.+7 Ndambo mosusu ekweaki na kati ya banzubɛ, mpe banzubɛ oyo ekolaki elongo na yango etyaki yango nkaka.+8 Ndambo mosusu ekweaki na mabele ya malamu, mpe, nsima ya kobima, ebotaki mbuma mbala nkama moko (100).”+ Ntango alobaki makambo wana, abelelaki ete: “Oyo azali na matoi ya koyoka ayoka.”+9 Kasi bayekoli na ye babandaki kotuna ye ndimbola ya ndakisa wana.+10 Ye alobaki ete: “Bino bozwi likoki ya kososola basekele mosantu ya bokonzi ya Nzambe, kasi nazali koloba na bamosusu nde na bandakisa,+ mpo atako bazali kotala, bátala kaka mpamba mpe, atako bazali koyoka, bákanga ntina te.+11 Sikoyo ndimbola ya ndakisa+ wana yango oyo: Mboto ezali liloba ya Nzambe.+12 Oyo ekweaki pembeni ya nzela ezali bato oyo bayoki,+ na nsima Zabolo+ ayei mpe alongoli liloba na mitema na bango mpo bándima te mpe bábika te.+13 Oyo ekwei likoló ya libanga ezali bato oyo, ntango bayoki liloba, bayambi yango na esengo, kasi bazali na misisa te; bandimi kaka mwa ntango, kasi na ntango ya komekama batiki kondima.+14 Oyo ekweaki na kati ya banzubɛ, yango nde bato oyo bayoki, kasi, lokola mitungisi mpe bomɛngo mpe bisengo+ ya bomoi etambwisi bango motó, bayoki nkaka bipai nyonso mpe babimisi eloko moko te na kokoka.+15 Oyo ekwei na mabele ya malamu, ezali bato oyo, nsima ya koyoka liloba na motema ya kitoko mpe ya malamu,+ basimbi yango mpe baboti mbuma wana bazali koyika mpiko.+16 “Moto moko te, nsima ya kopelisa mwinda, azipaka yango na mbɛki to atyaka yango na nse ya mbeto, kasi atyaka yango nde na etɛlɛmiselo ya miinda, mpo baoyo bazali kokɔta bámona pole.+17 Mpo ezali na eloko moko te oyo ebatamá+ oyo ekomonana polele te, mpe ezali na eloko moko te oyo ebombaná malamumalamu oyo ata ndɛlɛ ekoyebana te mpe oyo ata ndɛlɛ ekobima polele te.+18 Yango wana, bókeba na ndenge bozali koyoka; mpo moto oyo azali na eloko, bakopesa ye mingi,+ kasi moto oyo azali na eloko te, ata oyo ye akanisi ete azali na yango bakobɔtɔla ye yango.”+19 Sikoyo mama na ye ná bandeko na ye+ bayaki epai na ye, kasi bazalaki na likoki te ya kokóma esika azalaki mpo na ebele ya bato.+20 Bongo bayebisaki ye ete: “Mama na yo ná bandeko na yo batɛlɛmi libándá balingi bámona yo.”+21 Ye azongiselaki bango ete: “Mama na ngai ná bandeko na ngai ezali baoyo bazali koyoka liloba ya Nzambe mpe bazali kotosa yango.”+22 Na mikolo yango, mokolo moko ye ná bayekoli na ye bakɔtaki na masuwa, mpe alobaki na bango ete: “Tókatisa na ngámbo mosusu ya laki.” Bongo bakendaki.+23 Kasi ntango bazalaki kokende ye alalaki mpɔngi. Nzokande mopɛpɛ makasi mpenza ekitaki na laki, mpe mai ebandaki kotondana na masuwa mpe bazalaki na likama.+24 Nsukansuka, bakendaki esika alali mpe balamwisaki ye, balobi: “Molakisi, Molakisi, tolingi tókufa!”+ Ntango alamukaki, apamelaki+ mopɛpɛ ná mai oyo ezalaki kotomboka, mpe ekitaki, mpe kimya ekɔtaki.25 Bongo alobaki na bango ete: “Wapi kondima na bino?” Kasi babangaki makasi, bakamwaki mingi, balobi: “Oyo azali mpenza nani, mpo azali kopesa ata mipɛpɛ ná mai mitindo, mpe yango ezali kotosa ye?”+26 Mpe basɛmaki na mokili ya Bageraza, oyo etalaná ná Galile.+27 Kasi ntango abimaki na mokili, mobali moko ya engumba wana oyo azalaki na bademo akutanaki na ye. Mpe banda kala azalaki kolata bilamba te, mpe azalaki kofanda na ndako te kasi na malita.+28 Ntango amonaki Yesu agangaki makasi mpe akweaki liboso na ye, mpe na mongongo makasi alobaki ete: “Ngai na yo likambo nini,+ Yesu, Mwana ya Nzambe Oyo-Aleki-Likoló? Nabondeli yo, konyokola ngai te.”+29 (Mpo apesaki elimo yango ya mbindo etinda ete ebima na kati ya moto yango. Mpo banda kala ezalaki kokanga ye makasi,+ mpe mbala na mbala bazalaki kokanga ye na minyɔlɔlɔ mpe na bikangeli, bazalaki kokɛngɛla ye, kasi azalaki kokatakata minyɔlɔlɔ yango mpe demo wana azalaki komema ye na bisika oyo bato bazalaka te.)30 Yesu atunaki ye ete: “Nkombo na yo nani?” Ye alobaki ete: “Limpinga,” mpo bademo mingi bakɔtelaki ye.+31 Mpe bazalaki kobondela+ ye ete atinda bango na libulu mozindo+ te.32 Nzokande etonga moko ya bangulu+ ebele ezalaki kolya na ngomba; bongo babondelaki ye ete apesa bango nzela bákɔtela yango.+ Mpe ye apesaki bango nzela.33 Bongo bademo babimaki na nzoto ya moto yango mpe bakɔtelaki bangulu, mpe etonga emibwakaki longwa na esika ya likoló ya lobwaku tii na laki mpe ezindaki.+34 Kasi ntango bakɛngɛli ya etonga yango bamonaki likambo oyo esalemaki, bakimaki mpe bayebisaki likambo yango na engumba mpe na bamboka ya zamba.+35 Bongo bato babimaki mpo na komona likambo oyo esalemaki, mpe bayaki epai ya Yesu mpe bakutaki moto oyo bademo babimaki na nzoto na ye, alati bilamba mpe akómi na makanisi malamu, afandi na makolo ya Yesu; mpe babangaki.+36 Baoyo bamonaki likambo yango bayebisaki bango ndenge moto oyo azalaki na bademo akómaki malamu.+37 Bongo ebele ya bato nyonso oyo bautaki zingazinga ya Bageraza basɛngaki ye alongwa epai na bango, mpo babangaki mingi.+ Bongo akɔtaki na masuwa mpe azongaki.38 Nzokande, mobali oyo bademo babimaki na nzoto na ye akobaki kobondela ye ete afanda esika moko na ye; kasi azongisaki moto yango mpe alobaki ete:+39 “Zongá epai na yo, mpe kobá koyebisa makambo oyo Nzambe asaleli yo.”+ Bongo akendaki, asakolaki na engumba mobimba makambo oyo Yesu asalelaki ye.+40 Ntango Yesu azongaki, ebele yango ya bato bayambaki ye na boboto, mpo bango nyonso bazalaki kozela ye.+41 Kasi talá! mobali moko nkombo na ye Yairuse ayaki, mpe mobali yango azalaki mokambi ya sinagoga. Mpe akweaki na makolo ya Yesu mpe abandaki kobondela ye ete akɔta na ndako na ye,+42 mpo abotaki mwana se moko, mwana mwasi ya mbula zomi na mibale, mpe akómaki pene na kokufa.+Ntango azalaki kokende, ebele ya bato yango bazalaki kokanganakangana na ye.+43 Mpe mwasi moko, oyo azalaki na maladi ya kotanga makila+ mbula zomi na mibale, oyo moto moko akokaki kobikisa ye na yango te,+44 ayaki nsimansima mpe asimbaki nsɔngɛ+ ya elamba na ye ya likoló,+ mpe na ntango wana kaka kotanga na ye ya makila ekatanaki.+45 Bongo Yesu alobaki ete: “Nani asimbi ngai?”+ Ntango bango nyonso bazalaki kowangana, Petro alobaki ete: “Molakisi, ebele ya bato batondani pembenipembeni na yo mpe bazali kokanganakangana na yo.”+46 Kasi Yesu alobaki ete: “Moto moko asimbi ngai, mpo nayoki nguya+ ebimi ngai.”+47 Lokola mwasi yango amonaki ete likambo na ye eyebani, ayaki na kolɛnga mpe akweaki liboso na ye mpe ayebisaki liboso ya bato nyonso ntina oyo asimbaki ye mpe ndenge abikaki na ntango wana kaka.+48 Kasi alobaki na ye ete: “Mwana na ngai, kondima na yo ebikisi yo;+ kende na kimya.”+49 Wana azalaki naino koloba, momonisi moko ya mokambi ya sinagoga ayaki, alobi ete: “Mwana na yo ya mwasi akufi; kotungisa moteyi lisusu te.”+50 Ntango Yesu ayokaki yango, ayanolaki ye ete: “Kobanga te, monisá kaka kondima,+ mpe akobika.”51 Ntango akómaki na ndako atikelaki moto moko te nzela ya kokɔta elongo na ye longola kaka Petro ná Yoane ná Yakobo mpe tata ná mama ya mwana mwasi yango.+52 Kasi bato bazalaki kolela mpe komibɛtabɛta na mawa mpo na ye. Bongo alobaki ete: “Bótika kolela,+ mpo akufi te kasi alali nde mpɔngi.”+53 Bongo babandaki kosɛka ye na lityo, mpo bayebaki ete akufi.+54 Kasi asimbaki ye na lobɔkɔ mpe abelelaki ete: “Mwana mwasi, tɛlɛmá!”+55 Mpe elimo+ na ye ezongaki, mpe atɛlɛmaki+ na ntango wana kaka, mpe atindaki bápesa ye mwa eloko ya kolya.+56 Bongo baboti na ye bazalaki lisusu bango te; kasi asɛngaki bango ete báyebisa moto moko te likambo oyo esalemaki.+


text:
Makambo etali babiro na biso mpe kosala vizite
Tosɛngi yo na motema moko oya kotala babiro na biso mpe bamasini na biso ya kobimisa mikanda. Talá ba adrɛsi mpe ngonga ya kosala vizite.
Cameroun
Les Témoins de Jéhovah du Cameroun
Ancienne Route SONEL
Bonamikano, Bonabéri,
DOUALA
CAMEROUN
+237 3339-0250
+237 3339-2101
Vizite
Mercredi mpe Vendredi
14:00 tii 16:30
Eumelaka miniti 30
Makambo ya ntina
Totambwisaka mosala ya Batatoli ya Yehova koleka 40 000 ya Cameroun, Gabon mpe Guinée Équatoriale. Totindaka mikanda oyo elimbolaka Biblia na mikili mitano ya Afrika.


text:
GÉORGIE
Mobali na ngai azalaki kokoka kotika kotánga yango te!
Marina Kopaliani
ABOTAMAKI NA 1957
BATISIMO 1990
NA MOKUSE Marina ná mobali na ye Badri, bakómaki basakoli ya molende ntango bazalaki kobɔkɔla bana na bango mibale ya mibali. Na nsima Badri akómaki kosala na komite ya ekólo mpe atikalaki sembo tii liwa na ye na 2010.
NA 1989, ngai ná mobali na ngai tokutanaki na Batatoli epai ya moto moko ya kartye na biso. Ndeko Givi Barnadze, oyo azalaki koyekola Biblia na moto moko ya kartye na biso, azalaki na Biblia te mpo na Géorgie ezalaki mpenza mpasi komona Biblia na ntango wana.
Tosepelaki na makambo oyo toyokaki mpe tozalaki na mposa tózwa Biblia. Ntango mobali na ngai amonaki ndeko na ye ya mobali, ayebisaki ye ete azalaki koluka Biblia. Likambo ya kokamwa ndeko na ye ayebisaki ye ete autaki kosomba Biblia moko ya monɔkɔ ya Géorgien mpe akosepela kokabela ye Biblia yango.
Ntango Badri azongaki na ndako, afandaki na mesa mpe atángaki Biblia tii butu. Ntango alamukaki mokolo oyo elandaki akobaki kotánga. Ntango nautaki mosala nakutaki ye afandi na mesa mpe azali kaka kotánga Biblia. Azalaki kokoka kotika kotánga yango te! Napesaki ye likanisi ete azwa mwa mikolo oyo akokende mosala te mpo asilisa kotánga yango. Eumelaki te, asilisaki kotánga Biblia mobimba.
Na nsima ntango tobandaki koyekola na ndeko Barnadze na buku Solo oyo ezali komema na bomoi ya seko, tosepelaki ndenge tozalaki na Biblia na biso moko. Makambo etambolaki malamu mpo ye azalaki na Biblia te, biso mpe tozalaki na buku Solo te! Soki mbula moko na nsima, ngai na Badri tozwaki batisimo.


text:
Dimanche le 24.09.2017, to kosambela ndenge momesano na Paulus Kirche
Révérend Désiré Dianzenza Psaumes 89:1-19 Esaïe 9:1-3 Apocalypse 22:10-14
Ba yembi banso ya chorale des dirigeant ba bengami na réunion na mokolo ya 22.07.2017 na 15h00. Kokutana e bongisami na salle ya ba répétions.
Ba mamans ya AFKI Stuttgart
Matthieu na Lévi bazali bato babale to ezali kaka lisolo moko? Totangaka na mokanda ya Tata Nzambe ete Matthieu azalaki moyuda, muana ya Alafai na libota ya Levi, na mboka...
1oo ans ya mbotama ya Papa Dialungana. Ye azali Messia Mokonzi, mokokisi ya bilaka. Abotamaki na Nkamba na le 25 mai 1916. Mobu moye ya 2016 ezali mobu wa Centenaire...
Noël, Noël, Noël 25 mai 2016 Mbotama ya Mokonzi Klisto. Papa Dialungana Kiangani akokisi mibu Kama(100ans). "Soki batuni bino Klisto oyo mokili eko zelaka, boloba ezali Ngai, nasilaki kozonga. Bopanza...
Noël, Noël, Noël
25 mai 2016
Mbotama ya Mokonzi Klisto.
Papa Dialungana Kiangani akokisi mibu Kama(100ans).
"Soki batuni bino Klisto oyo mokili eko zelaka, boloba ezali Ngai, nasilaki kozonga. Bopanza yango na mokili mobimba."
Maloba maye mabimaki epai na ye moko Papa Dialungana mokolo mua le 10 avril 2000 na mboka Nkamba.
Biso na paroisse ya Stuttgart tozuaki ngolu ya koyamba moko ya baye bayokaki maloba ena epai na Nzambe na biso.
Na Nkamba-Yeluselemi esika efandi Tata Mokonzi ya Bule Papa Simon Kimbangu Kiangani Nzambe kati na bato, milulu minene misalemaki pona kosepela mibu kama(100 ans) ya Papa Dialungana Kiangani Mokonzi Klisto.
Tolanda biso banso lolaka ya RATELKI.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezekiele 8:1-18
8 Mpe esalemaki boye: na mbula ya motoba, na sanza ya motoba, na mokolo ya mitano ya sanza yango, nafandaki na ndako na ngai mpe mikóló ya Yuda bafandaki liboso na ngai,+ ntango lobɔkɔ ya Yehova Nkolo Mokonzi-Oyo-Aleki-Nyonso ekwelaki ngai wana.+2 Mpe nabandaki komona, mpe talá! eloko moko oyo ezalaki komonana lokola mɔtɔ;+ banda na oyo ezalaki komonana lokola loketo na ye tii na nse ezalaki na mɔtɔ,+ mpe banda na loketo na ye tii likoló ezalaki na eloko moko oyo ezalaki komonana lokola mwa kongɛnga, lokola kongɛnga ya wolo oyo esangani na palata.+3 Na nsima, asembolaki oyo ezalaki komonana lokola lobɔkɔ+ mpe asimbaki ngai na nsuki ya motó na ngai, mpe elimo+ moko ememaki ngai kati na mabele ná likoló mpe ememaki ngai na Yerusaleme na bimonaneli ya Nzambe,+ na esika ya kokɔta na porte ya kati+ oyo etali na ngámbo ya nɔrdi, esika elembo ya zuwa oyo eyokisaka zuwa ezali.+4 Mpe talá! nkembo ya Nzambe ya Yisraele ezalaki kuna,+ ezalaki komonana lokola eloko oyo namonaki na lobwaku ya patatalu.5 Mpe alobaki na ngai boye: “Mwana ya moto, nabondeli yo, tombolá miso na yo na ngámbo ya nɔrdi.” Bongo natombolaki miso na ngai na ngámbo ya nɔrdi, mpe talá! elembo yango ya zuwa+ ezalaki na esika ya kokɔta, na nɔrdi ya porte ya etumbelo.6 Mpe alobaki na ngai lisusu boye: “Mwana ya moto, ozali komona makambo minene oyo eyinamá oyo bazali kosala,+ makambo oyo ndako ya Yisraele bazali kosala awa, mpo nakóma mosika na esika na ngai mosantu?+ Mpe kutu okomona lisusu makambo minene oyo eyinamá.”7 Na yango, amemaki ngai na esika ya kokɔta na lopango, mpe nabandaki komona, mpe talá! lidusu moko na efelo.8 Bongo alobaki na ngai ete: “Mwana ya moto, nabondeli yo, tɔbɔlá efelo.”+ Mpe nsukansuka, natɔbɔlaki efelo, mpe talá! esika moko boye ya kokɔta ezalaki.9 Mpe alobaki na ngai lisusu ete: “Kɔtá mpe moná makambo ya mabe oyo eyinamá oyo bazali kosala awa.”+10 Bongo nakɔtaki mpe nabandaki komona, mpe talá! lolenge nyonso ya bililingi+ ya biloko oyo ebendanaka na libumu mpe banyama oyo eyokisaka mpii,+ mpe bikeko nyonso ya bosɔtɔ ya ndako ya Yisraele,+ mayemi ezalaki na efelo epai na epai.11 Mpe mibali ntuku nsambo (70)+ kati na mikóló ya ndako ya Yisraele, Yaazania mwana ya Shafane+ atɛlɛmi na kati na bango, batɛlɛmi liboso na yango, moto na moto na eloko na ye ya kotumba mpaka ya malasi na lobɔkɔ na ye, mpe nsolo ya malasi ya lipata ya mpaka ya malasi ezalaki komata.+12 Mpe alobaki na ngai boye: “Omoni, Ee mwana ya moto, oyo mikóló ya ndako ya Yisraele bazali kosala na molili,+ moto na moto na bashambrɛ ya kati ya bililingi na ye ya kitoko mpenza? Mpo bazali koloba ete: ‘Yehova azali komona biso te.+ Yehova atiki mokili.’”13 Mpe akobaki koloba na ngai boye: “Kutu okomona lisusu makambo minene oyo eyinamá oyo bazali kosala.”+14 Bongo amemaki ngai na esika ya kokɔta na porte ya ndako ya Yehova, oyo ezali na ngámbo ya nɔrdi, mpe talá! kuna, basi bafandi, bazali kolela nzambe Tamuze.15 Mpe alobaki na ngai lisusu boye: “Omoni yango, Ee mwana ya moto? Kutu okomona lisusu makambo minene oyo eyinamá+ ya mabe koleka oyo.”16 Bongo amemaki ngai na lopango ya kati ya ndako ya Yehova,+ mpe talá! na esika ya kokɔta na tempelo ya Yehova, kati na ndako ya kokɔtela ná etumbelo,+ mibali soki ntuku mibale na mitano (25)+ bapesi tempelo ya Yehova mikɔngɔ na bango+ mpe bilongi na bango etali na ɛsti, mpe bazalaki kotala na ngámbo ya ɛsti, bazalaki kogumbamela moi.+17 Mpe alobaki na ngai lisusu boye: “Omoni yango, Ee mwana ya moto? Makambo oyo eyinamá oyo bato ya ndako ya Yuda basali awa ezali nde likambo moke, mpo bátondisa lisusu mokili na mobulu+ mpe básilikisa ngai lisusu, mpe talá bazali kosembola mwa etape yango na zolo na ngai?18 Ngai mpe nakosala makambo na nkɛlɛ.+ Liso na ngai ekoyoka mawa te, nakomonisa mpe motema mawa te.+ Mpe bakobelela mpenza na mongongo makasi na matoi na ngai, kasi nakoyoka bango te.”+


text:
Jouer drigombaki-music FILA BASELE - 3 EME HEURES (GRANDE SIGNATURE)
Visiteur, Posté le mercredi 08 octobre 2014 14:04
OUI EZA BA FAUX TROPHERS MAIS POURQUOI BA SOIT DISANT MEILLEURS CHANTEUR NA BINO BAZALAKA MEME NOMINER TE?KI JALOUSIE YA CONGOLAIS EKOMI NA KI NDOKI,YA SOLO NDENGE MOKO NA BISO AWA AKOMI QUE NDOKI,SATAN,AZA CONGOLAIS,DU JAMAIS VU NA MONDE UN PEUPLE AUSSI SADIQUE PAR LEURS PENSEE,BOYEBA QUE FERRE NA BINO AKOZUAKA JAMAIS TROPHER NA CARIERE NAYE SYNE NAYE EZALI KAKA YA LES DEUX CONGO ESILI.
Muyaka, Posté le mercredi 08 octobre 2014 05:27
Botika FERRE calme polemique na bino na FERRE te tozozela bino boko Lela na munoko ya mboka bobimisi Flèche na bino Bo ko regreter bobomaki Huguet pour rien bokobunda na petite ya quartier bobimisa tozozela bino bozua ba tropher nionso ya monde to tikeli bino mais Chaka Kongo esi apanzi bino boza lokola ba ruandais Bo vivraka na masonge lokuta na lokuta.
Visiteur, Posté le mercredi 08 octobre 2014 05:12
Nazo zela Muyaka asala declaration po apesa part ya Brigade po azui ba faux tropher na malewa animateur c Brigade apesa brigade part na ye, Muyaka maboko makasi Vieux na ye king akufa apesa cotisation ya 200$ , azuaka ba tropher te apesa 5000$ botala ba tropher ya lokuta ezanga mbongo
Visiteur, Posté le mardi 07 octobre 2014 14:08
Vieux Chaka KOngo alobi ke wenge ememi eloko moko na muzik Le MENSONGE LOKUTA
Visiteur, Posté le mardi 07 octobre 2014 13:06
complexer donc soki kaka ba star americaine nde nini yango nde maste nanga ya rwandais alobaka que Satan(zabolo)aza congolais
Visiteur, Posté le mardi 07 octobre 2014 13:04
haaa d la foret frappe na frappe
Kinois, Posté le mardi 07 octobre 2014 12:54
Boza komona yango danger po epesami na USA ,mais place azuilaki yango bomonaki ba stars americain? Zero eza trophe ya ba nigerian bakeyi kopesela yango kuna po bakimi boko haram na Ebola eza faux tropher eza nga mbongo ,benakuleku.
Design by drigombaki
Abonne-toi à mon blog ! (10 abonnés)


text:
Jouer drigombaki-music FILA BASELE - 3 EME HEURES (GRANDE SIGNATURE)
Visiteur, Posté le vendredi 18 mars 2016 08:23
BILOKO YA BOYE JAMAIS OKO MONA YANGO CHEZ BA RWANDAISES,CONGOLAIS BA FETARDS MBOKA EZO KENDE,SOKI MEME MBONGO OYO BO TINDI NA EST PONA KO SOUTENIR BA VAILLANTS SOLDATS NA BISO NETI BA TUTSI NA BA TAMOUL BA AIDAKA BA MILITAIRES NA BANGO,JE NE SUIS PAS JALOUX MAIS C EST UNE HONTE POUR LE CONGO UNE HONTE VRAIMENT,LES CONGOLAIS DES FETARDS A LA HONTE
Design by drigombaki
Abonne-toi à mon blog ! (10 abonnés)


text:
LITEYA 32
Mokambi ya sika mpe basi mibale ya mpiko
Nsima ya kokamba ekólo ya Yehova bambula mingi, Yosua akufaki ntango akómaki na mbula 110. Ntango azalaki na bomoi, Bayisraele bazalaki kosambela Yehova. Kasi nsima ya liwa ya Yosua, bakómaki kosambela bikeko, ndenge moko na bato ya Kanana. Lokola Bayisraele batikaki kolanda Yehova, apesaki nzela ete mokonzi moko ya Kanana na nkombo Yabine anyokola bango. Bayisraele babondelaki Yehova asalisa bango. Na yango, Yehova apesaki bango mokambi ya sika, Barake. Asengelaki kosalisa bato yango bázongela Yehova.
Debora, mosakoli moko ya mwasi, atindaki bábenga Barake. Yehova apesaki ye nsango ya koyebisa Barake: ‘Zwá mibali 10 000, mpe kende kobunda na basoda ya Yabine na mokɛli ya Kishone. Kuna, okolonga Sisera, mokonzi ya basoda ya Yabine.’ Barake alobaki na Debora: ‘Nakokende kaka soki okei elongo na ngai.’ Debora alobaki: ‘Nakokende elongo na yo. Kasi yebá ete yo te moto okoboma Sisera. Yehova alobi ete mwasi nde akoboma ye.’
Debora akendaki elongo na Barake mpe basoda na ye na Ngomba Tabore komibongisa mpo na etumba. Ntango kaka Sisera ayokaki yango, ayanganisaki makalo na ye ya bitumba mpe basoda na ye na lobwaku. Debora alobaki na Barake: ‘Lelo ezali mokolo Yehova akosalisa yo olonga.’ Barake ná bato na ye 10 000 bakitaki na ngomba mpo na kobunda na basoda ya Sisera oyo bazalaki na bibundeli ya makasi mpenza.
Na nsima, Yehova atondisaki mai na mokɛli ya Kishone. Makalo ya Sisera ekangamaki na pɔtɔpɔtɔ. Sisera asundolaki likalo na ye mpe akimaki na makolo. Barake mpe basoda na ye balongaki basoda ya Sisera, kasi Sisera akimaki! Akendaki kobombana na hema ya mwasi moko na nkombo Yaele. Yaele apesaki ye miliki amɛla mpe azipaki ye bolangiti. Elombe yango alalaki mpo alɛmbaki. Na nsima, Yaele apusanaki na malɛmbɛ pene na ye mpe atɔbɔlaki ye pike ya hema na motó mpe akufaki.
Ntango Barake ayaki koluka Sisera, Yaele abimaki na hema na ye mpe alobaki: ‘Kɔtá. Nakolakisa yo moto oyo ozali koluka.’ Barake akɔtaki mpe amonaki Sisera alali ebembe. Barake ná Debora basanzolaki Yehova na loyembo mpo asalisaki Bayisraele bálonga banguna na bango. Na nsima, Yisraele efandaki na kimya mbula 40.
“Basi oyo bazali koyebisa nsango malamu bazali limpinga moko monene.”—Nzembo 68:11


text:
Maloba ya ebandeli ya Eteni 8
Yehova apambolaki Salomo; apesaki ye bwanya mingi mpe lokumu monene ya kotonga tempelo. Kasi mokemoke Salomo atikaki Yehova. Soki ozali moboti, salisá mwana na yo amona ndenge basambeli ya lokuta bakabolaki Salomo na Nzambe. Bokonzi na ye ekabwanaki, mpe bakonzi ya mabe bamemaki ekólo na lipɛngwi mpe na losambo ya bikeko. Na ntango wana, banyokolaki mpe babomaki ebele ya basakoli ya sembo ya Yehova. Yezabele, mwasi ya mokonzi, akɔtisaki bokonzi ya nɔrdi na lipɛngwi makasi. Ezalaki eleko moko ya mpasi mpenza na Yisraele. Kasi Bayisraele mingi bazalaki kaka sembo epai ya Yehova, na ndakisa Mokonzi Yehoshafate mpe mosakoli Eliya.
NA ETENI OYO
Batongeli Yehova tempelo
Nzambe andimaki libondeli ya Salomo mpe apesaki ye mikumba monene.
Bokonzi ekabwani
Bayisraele mingi batiki kosalela Yehova.
Momekano na Ngomba Karamele
Nani nde Nzambe ya solo? Yehova to Baala?
Yehova apesaki Eliya makasi
Okanisi ete akoki kopesa yo mpe makasi?
Mwana ya mwasi moko oyo mobali akufá azongi na bomoi
Makamwisi mibale na ndako moko!
Mwasi ya mokonzi moko azwi etumbu
Yezabele abomisaki Nabote kaka mpo azwa elanga ya vinyo na ye! Yehova amonanaki mabe mpe kozanga bosembo wana.
Yehova abundeli Yehoshafate
Yehoshafate, oyo azalaki mokonzi ya malamu, asɛngaki Nzambe asalisa ye ntango banguna bayelaki Yuda.


text:
MOKAPO 31
Babuki mbuma ya blé na Sabata
MATAI 12:1-8 MARKO 2:23-28 LUKA 6:1-5
BAYEKOLI BABUKI MBUMA YA BLÉ NA SABATA
YESU AZALI “NKOLO YA SABATA”
Yesu ná bayekoli na ye bakei sikoyo na nɔrdi ya Galile. Ezali eleko ya prɛnta, mpe blé eteli na bilanga. Lokola bayekoli bazali na nzala, babuki mwa blé mpe balei. Kasi, ezali mokolo ya Sabata, mpe Bafarisai bamoni likambo oyo basali.
Kobosana te ete mwa mikolo euti koleka, Bayuda mosusu na Yerusaleme balingaki koboma Yesu mpe bafundaki ye ete atosi Sabata te. Sikoyo, Bafarisai bayebisi ye likambo oyo bayekoli na ye basali. “Talá! Bayekoli na yo bazali kosala likambo oyo esengeli kosala te na sabata.”—Matai 12:2.
Bafarisai balobi ete kobuka mbuma mpe konika yango na mabɔkɔ mpo na kolya ekokani na kobuka mbuma mpe kotutatuta yango. (Kobima 34:21) Lokola bazalaki kolimbola mabe mosala oyo esengeli kosalema mokolo ya Sabata, yango ekómisaki mokolo yango mpasi, nzokande Sabata ezalaki nde mokolo ya esengo mpe ya kolendisama na elimo. Mpo na kosembola bango, Yesu asaleli bandakisa oyo emonisi ete Yehova Nzambe mpe alingaki soki moke te ete mobeko ya Sabata esalelamaka ndenge wana.
Ndakisa ya liboso oyo Yesu apesi ezali ya Davidi ná bato na ye. Ntango bazalaki na nzala, bakɔtaki na tabernakle mpe balyaki mampa ya kolakisa. Lokola balongolaki mampa yango liboso ya Yehova mpe batye oyo ya sika, esengelaki banganga-nzambe bálya yango. Nzokande, na kotalela makambo oyo Davidi ná bato na ye bakutanaki na yango, bamemaki ngambo te ndenge balyaki yango.—Balevi 24:5-9; 1 Samwele 21:1-6.
Na ndakisa ya mibale, Yesu alobi: “Botángá te na Mibeko ete na basabata, banganga-nzambe, na tempelo, basalaka mosala mpe bazalaka na ngambo te?” Na ndakisa oyo, Yesu alingi komonisa ete ata na mokolo ya Sabata, banganga-nzambe babomaka banyama ya kopesa mbeka mpe basalaka misala mosusu na tempelo. Yesu alobi: “Kasi nazali koyebisa bino ete eloko oyo eleki tempelo ezali awa.”—Matai 12:5, 6; Mitángo 28:9.
Yesu abendi lisusu likebi na bango na Makomami mpo na kobimisa liteya oyo: “Soki bókangaka ntina ya likambo oyo: ‘Nalingi motema mawa, kasi mbeka te,’ bolingaki te kokweisa bato oyo bazali na ngambo te.” Asukisi na maloba oyo: “Mpo Mwana ya moto azali Nkolo ya sabata.” Yesu azali kolobela Boyangeli na ye ya kimya, oyo ekoumela mbula nkóto na mikolo ezali koya.—Matai 12:7, 8; Hosea 6:6.
Bato banyokwami mingi na boombo na mokili ya Satana, oyo etondi na mobulu mpe bitumba. Boyangeli ya Kristo ekozala Sabata monene oyo ekopesa biso bopemi oyo tozali kozela mpe oyo tosengeli na yango!


text:
MOKAPO YA MISATO
“Tata ya bato nyonso oyo bazali na kondima”
1, 2. Ndenge nini makambo ebongwanaki na mokili kobanda na mikolo ya Noa, mpe makambo yango esalaki Abrama nini?
ABRAMA azalaki kotala na mosika ziggourat, ndako moko ya molai lokola piramide, oyo ezalaki komonana na Ure, engumba oyo azalaki kofanda. * Makɛlɛlɛ ezalaki makasi kuna, mpe milinga ezalaki komata. Banganga-nzambe ya nzambe-sanza bazalaki lisusu kopesa bambeka. Meká komona na makanisi ndenge Abrama azali kokamwa mpe atikali monɔkɔ polele mpo na likambo yango. Ntango azalaki kozonga ndako na kati ya ebele ya bato wana oyo batondaki na babalabala, na ntembe te akanisaki na losambo ya bikeko oyo etondaki na Ure. Losambo wana ya mbindo epalanganaki mpenza banda mikolo ya Noa!
2 Noa akufaki kaka mbula mibale liboso Abrama abotama. Ntango Noa ná libota na ye babimaki na masuwa nsima ya Mpela monene, tata wana ya mabota apesaki Yehova Nzambe mbeka, mpe na nsima, Yehova abimisaki monama. (Eba. 8:20; 9:12-14) Na ntango wana, kaka losambo ya pɛto nde ezalaki na mokili mobimba. Kasi sikoyo, lokola libota ya zomi kobanda na Noa epanzanaki na mabele, bato oyo bazalaki kosambela Yehova bazalaki lisusu mingi te. Bato na bisika nyonso bazalaki kosambela banzambe ya bapakano. Ata Tera, tata ya Abrama azalaki kosambela bikeko, ekoki mpe kozala ete azalaki kosala bikeko.
Nini esalisaki Abrama akóma na kondima makasi ndenge wana?
3. Abrama amonisaki ezaleli nini na bomoi na ye, mpe yango ekoki koteya biso nini?
3 Abrama azalaki te lokola bato ya eleko na ye mpo azalaki na kondima epai ya Nzambe. Kutu, na nsima, na lisalisi ya elimo santu ntoma Paulo abengaki ye “tata ya bato nyonso oyo bazali na kondima”! (Tángá Baroma 4:11.) Tótala nini esalisaki Abrama akóma na kondima makasi. Yango ekosalisa biso tómona ndenge oyo tokoki kokolisa kondima na biso.
Kosalela Yehova nsima ya Mpela
4, 5. Ekoki kozala nani ayebisaki Abrama makambo etali Yehova, mpe mpo na nini ekoki kozala bongo?
4 Ndenge nini Abrama ayebaki makambo etali Yehova Nzambe? Toyebi ete Yehova azalaki na basaleli ya sembo awa na mabele na mikolo wana. Seme azalaki moko ya bato yango. Atako azali te mwana ya liboso na kati ya bana misato ya Noa, atángamaka mbala mingi liboso. Ekoki kozala mpo ete Seme azalaki moto ya kondima mpenza. * Mwa moke nsima ya Mpela, Noa abengaki Yehova “Nzambe ya Seme.” (Eba. 9:26) Seme azalaki na limemya mpo na Yehova mpe losambo ya pɛto.
5 Abrama ayebaki Seme? Ekoki kozala ete ayebaki ye. Kanisá ete Abrama azali elenge. Ekoki kozala ete asepelaki mpenza koyeba ete azalaki na nkɔkɔ moko oyo azalaki na bomoi bambula koleka 400! Seme amonaki makambo ya mabe oyo ezalaki kosalema liboso ya Mpela, Mpela monene oyo epɛtolaki mabele, ndenge bikólo ya liboso esalemaki ntango bato bazalaki kokóma mingi na mokili, mpe makambo mabe oyo botomboki ya Nimerode ebimisaki ntango batongaki ndako molai ya Babele. Seme akɔtaki te na botomboki wana, yango wana ntango Yehova abulunganisaki monɔkɔ ya bato oyo bazalaki kotonga ndako molai, Seme ná libota na ye bakobaki koloba monɔkɔ oyo bato bazalaki koloba liboso, monɔkɔ oyo Noa azalaki koloba. Abrama mpe azalaki na kati ya libota yango. Na ntembe te, Abrama azalaki mpenza na limemya mingi epai ya Seme. Lisusu, bambula mingi oyo Abrama azalaki na bomoi, Seme mpe azalaki naino na bomoi. Na yango, ekoki kozala ete Seme nde ayebisaki Abrama makambo etali Yehova.
6. (a) Ndenge nini Abrama amonisaki ete azwaki liteya monene na makambo oyo elekaki na Mpela? (b) Abrama ná Sarai bazalaki na bomoi ya ndenge nini?
6 Ezala ndenge nini, Abrama azwaki liteya monene na makambo oyo elekaki na mpela. Asalaki makasi atambola elongo na Yehova lokola Noa. Mpo na yango, aboyaki losambo ya bikeko mpe akesanaki na bato ya Ure, mbala mosusu akesanaki mpe na bato mpenza ya libota na ye. Kasi, ayaki kozwa mwasi moko ya malamu mpenza. Abalaki Sarai, mwasi moko oyo azalaki kitoko mingi, mpe azalaki na kondima makasi epai ya Yehova. * Atako bazalaki kobota te, Abrama ná Sarai bazalaki na esengo mingi ndenge bazalaki kosalela Yehova elongo. Babɔkɔlaki mpe Lota, mwana ya ndeko ya Abrama; azalaki mwana etike.
7. Ndenge nini bayekoli ya Yesu basengeli komekola Abrama?
7 Abrama atikaki Yehova te mpo na losambo ya bikeko oyo ezalaki na Ure. Ye ná Sarai bazalaki na ekateli makasi ya kokɔta te na losambo ya bikeko oyo ezalaki na engumba wana. Soki tolingi tózala na kondima ya solosolo, tosengeli mpe komonisa ezaleli wana. Biso mpe tosengeli te kozala lokola bato mosusu. Yesu alobaki ete bayekoli na ye bakozala “bato ya mokili te” mpe mpo na yango bato bakoyina bango. (Tángá Yoane 15:19.) Soki oyoká mpasi na motema mpo bato ya libota to ya mboka na yo baboyá yo mpo ozwaki ekateli ya kosalela Yehova, kobosana te ete ozali yo moko te. Ozali komekola ndakisa malamu ya Abrama ná Sarai oyo basalelaki Nzambe na bosembo nyonso.
“Bimá na mokili na yo”
8, 9. (a) Likambo nini Abrama akutanaki na yango, oyo akokaki kobosana te? (b) Nsango nini Yehova ayebisaki Abrama?
8 Mokolo moko, Abrama akutanaki na likambo moko oyo etikalaki na motó na ye libela. Azwaki nsango oyo eutaki epai ya Yehova Nzambe! Biblia elobi na mozindo te ndenge Abrama azwaki nsango yango, kasi elobi ete “Nzambe ya nkembo” abimelaki mobali wana ya sembo. (Tángá Misala 7:2, 3.) Mbala mosusu na nzela ya anzelu, Abrama amonaki kaka mwa moke nkembo ya Mokonzi ya molɔ́ngɔ́ mobimba. Tokoki mpenza komona na makanisi esengo oyo Abrama ayokaki ntango amonaki bokeseni kati na Nzambe ya bomoi mpe banzambe ya bikeko oyo bato ya eleko na ye bazalaki kosambela.
9 Nsango nini Yehova ayebisaki Abrama? “Bimá na mokili na yo mpe na bandeko na yo mpe yaká na mokili oyo nakolakisa yo.” Yehova alobaki te mokili nini azalaki kokanisa
10. Mpo na nini ekokaki kozala likambo ya pɛtɛɛ te mpo na Abrama mpe Sarai kotika ndako na bango na Ure?
10 Kolongwa Ure ezalaki likambo ya pɛtɛɛ te mpo na Abrama. Ure ezalaki engumba moko ya loyenge makasi mpe ya bozwi. (Talá etanda “ Engumba oyo Abrama ná Sarai batikaki.”) Biloko oyo bakundolaki na engumba yango emonisi ete bandako ya kitoko mpenza ezalaki kuna; bandako mosusu ezalaki na bashambre zomi na mibale to koleka mpo na libota mpe basali, mpe na kati ya mapango, pavema ezalaki. Biloko ya motuya ezalaki, na ndakisa bisika ya kotoka mai, ya kosukola mpe ya twalɛti. Tóbosana mpe te ete Abrama ná Sarai bakómaki mikóló. Abrama azalaki na mbula koleka 70 mpe Sarai azalaki na mbula koleka 60. Ndenge mobali nyonso ya malamu alingaka mpo na mwasi na ye, Abrama alingaki ete Sarai azala malamu mpe abatelama malamu. Kanisá masolo oyo babɛtaki mpo na mokumba yango, mituna oyo bamitunaki mpo na likambo yango. Abrama asepelaki makasi ntango Sarai andimaki mokumba wana! Lokola Abrama, ye mpe andimaki kotika bomɛngo nyonso oyo bazalaki na yango na Ure.
11, 12. (a) Bibongiseli mpe bikateli nini Abrama ná Sarai basengelaki kozwa liboso ya kolongwa na Ure? (b) Ndenge nini okoki kolobela makambo oyo elekaki na ntɔngɔ oyo batikaki Ure?
11 Nsima ya kozwa ekateli, Abrama ná Sarai bazalaki na makambo mingi ya kosala. Mosala monene ya kokanga biloko mpe kobongisa ezalaki kozela bango. Bakomema nini na mokili wana oyo bayebi te, mpe bakotika nini? Kasi, likambo eleki ntina, basengelaki kozwa ekateli soki ekosuka boni mpo na bato oyo bazalaki na bango. Bakosala nini mpo na Tera, tata ya Abrama oyo akómaki mobange? Bazwaki ekateli ya komema ye mpe kobatela ye tii ntango akokufa. Ekoki kozala ete lokola Tera moto amemaki libota na ye na Ure, emonani ete andimaki kokende ná bango. Na ntembe te atikaki losambo ya bikeko. Lota, mwana ya ndeko ya Abrama asengelaki mpe kokende ná bango.
12 Nsukansuka, ntɔngɔ ya mokolo ya kokende etanaki. Kanisá naino ndenge ebele ya bato ná banyama basangani libanda ya engumba Ure mpe ya terase na yango. Libota ya Abrama mpe basali babongisaki biloko nyonso. Batyaki biloko likoló ya bakamela mpe bampunda. Basangisaki esika moko banyama mosusu nyonso oyo bazalaki kozwa. Mpe sikoyo, bazalaki kozela na motema likoló mpo bákende. * Ntango mosusu bango nyonso bazalaki kozela kaka Abrama aloba mpo bákende. Ngonga ekokaka te ekokaki, mpe balongwaki, batikaki Ure mpo na libela.
13. Na ndenge nini basaleli mingi ya Yehova lelo bazali komonisa ezaleli ndenge moko na oyo ya Abrama mpe Sarai?
13 Lelo oyo, basaleli mingi ya Yehova bazwaka ekateli ya kokende epai mposa ya basakoli ya bokonzi ezali. Basusu bamonaka malamu báyekola monɔkɔ moko ya sika mpo básala lisusu mingi. To bamonaka malamu bámeka kosalela mayele mosusu ya kosakola oyo bámeka naino te. Kozwa bikateli ya ndenge wana, mbala mingi esɛngaka komipimela makambo mosusu, elingi koloba kozongisa naino nsima biloko ya mokili. Basaleli ya Yehova oyo bazali na ezaleli wana mpe bazali komekola Abrama ná Sarai, babongi mpenza kozwa longonya! Soki tomonisi kondima ya ndenge wana, tokoki kolikya ete Yehova akopesa biso mingi koleka oyo tozali kopesa ye. Azangaka soki moke te kopambola bato ya kondima. (Ebr. 6:10; 11:6) Asalaki bongo mpo na Abrama?
Bakatisi Efrate
14, 15. Mobembo ezalaki ndenge nini kolongwa Ure tii Harane, mpe ekoki kozala mpo na nini Abrama amonaki malamu báfanda mwa moke na Harane?
14 Mokemoke, bato yango bamesanaki na mobembo. Tokoki komona na makanisi ndenge Abrama ná Sarai bazali kotambola likoló ya bakamela mpe kotambola na makolo, mpe ndenge makɛlɛlɛ ya bangonga oyo badiembelisaki na bansinga oyo bakangaki na bakamela ezali kosangana na masolo oyo bazalaki kobɛta. Mokemoke, ata bato oyo bamesanaki na mobembo te, bayebaki kosala bandako ya kapo mpe kolongola yango mpe bazalaki kosalisa Tera, oyo akómaki mokóló mpo afanda malamu likoló ya kamela to mpunda. Bakendaki na ngámbo ya nɔrdi-wɛsti, balandaki pembenipembeni ya Efrate mpe bazalaki kaka kokoba na mobembo na bango.
15 Nsima ya kotambola bakilomɛtrɛ 960, bakómaki na mwa bandako ya Harane, engumba moko ya bozwi, epai banzela ekutanákutaná na ngámbo ya ɛsti-wɛsti, na banzela ya mombongo. Libota mobimba etɛlɛmaki mpe efandaki kuna mpo na mwa ntango. Ekoki kozala ete Tera alɛmbaki makasi mpo akokaki lisusu te kosala mobembo.
16, 17. (a) Kondimana nini elendisaki Abrama? (b) Ndenge nini Yehova apambolaki Abrama ntango azalaki na Harane?
16 Na nsima, Tera akufaki ntango azalaki na mbula 205. (Eba. 11:32) Abrama alendisamaki makasi mpenza ntango Yehova asololaki na ye lisusu nsima ya liwa ya tata na ye. Azongelaki lisusu malako oyo apesaki na Ure, mpe alakaki ye likambo mosusu. Abrama asengelaki kokóma “ekólo moko monene,” mpe na nzela na ye, mabota nyonso ya mabele ekopambolama. (Tángá Ebandeli 12:2, 3.) Lokola kondimana wana oyo asalaki ná Nzambe elendisaki ye, Abrama amonaki ete ntango ekoki mpo na kokende.
17 Kasi, mbala oyo, biloko ya kokanga ezalaki mingi mpo Yehova apambolaki Abrama ntango azalaki na Harane. Biblia elobeli “biloko nyonso oyo bazwaki mpe milimo oyo bazwaki na Harane.” (Eba. 12:5) Mpo na kokóma ekólo, Abrama asengelaki kozala na biloko mpe basali, elingi koloba asengelaki kokóma na libota monene. Yehova akómisaka basaleli na ye ntango nyonso te bazwi, kasi apesaka bango eloko nyonso oyo basengeli na yango mpo na kokokisa mokano na ye. Yango epesaki Abrama makasi, mpe akobaki mobembo ná bato na ye na esika oyo ayebaki te.
18. (a) Ntango nini Abrama amonaki likambo moko monene na kati ya makambo oyo Yehova asalelá basaleli na ye? (b) Na bambula oyo elandaki, makambo nini mosusu ya ntina ekómaki kosalema mokolo ya 14 Nisana? (Talá etanda “ Dati moko ya ntina mingi na masolo ya Biblia.”)
18 Esengelaki kosala mikolo mingi kolongwa Harane tii Karkemishe, mpe ebele ya bato ya mobembo bazalaki kokatisa Efrate. Ekoki kozala na mwa esika wana nde Abrama amonaki likambo moko monene na kati ya makambo oyo Nzambe asalelá basaleli na ye. Ezalaki na mokolo ya 14, ya sanza oyo ekómaki kobengama na nsima Nisana, na mobu 1943 L.T.B., nde Abrama akatisaki ebale elongo na ebele ya bato oyo azalaki na bango. (Kob. 12:40-43) Mokili oyo Yehova alakaki kolakisa Abrama ezalaki na sudi. Mokolo wana, kondimana oyo Nzambe asalaki ná Abrama ekokisamaki.
19. Elaka oyo Yehova apesaki Abrama elobelaki mpe nini, mpe yango esalisaki ye ayeba likambo nini?
19 Abrama azalaki kokende na ngámbo ya sudi, mpe bato oyo azalaki na bango batɛlɛmaki na banzete minene ya More, pene ya Shekeme. Kuna, Yehova asololaki lisusu na Abrama. Mbala oyo, elaka oyo Nzambe apesaki elobelaki momboto ya Abrama, to bana na ye oyo bakozwa mabele. Abrama akanisaki nde na esakweli oyo Yehova apesaki na Edene, oyo elobelaki “momboto,” to mwana, oyo akobikisa bato mokolo mosusu? (Eba. 3:15; 12:7) Ekoki kozala bongo. Ekoki kozala ete abandaki koyeba ete azali na mokumba na mokano monene oyo Yehova azali kokana kokokisa.
20. Ndenge nini Abrama amonisaki botɔndi mpo na mokumba oyo Yehova apesaki ye?
20 Abrama azalaki mpenza na botɔndi mpo na mokumba monene oyo Yehova apesaki ye. Ntango Abrama azalaki kokoba kotambola na mokili yango
21. Soki totali ndenge biso toyebi Bokonzi ya Nzambe ná ndenge Abrama ayebaki, tokoki koloba nini, mpe ozwi ekateli ya kosala nini?
21 Biso baoyo tozali kosalela Yehova lelo oyo toyebi makambo mingi oyo etali engumba wana ya elilingi, elingi koloba Bokonzi ya Nzambe, koleka oyo Abrama ayebaki. Toyebi ete bokonzi yango ezali koyangela na likoló mpe mosika te, ekotya nsuka na ebongiseli oyo ya mokili, mpe toyebi ete Yesu Kristo, momboto ya Abrama oyo alakamaki bambula ebele mpenza, azali sikoyo koyangela bokonzi yango. Tokosepela mpenza ntango Abrahama akosekwa mpe na ntango wana akoyeba malamumalamu ndenge mokano ya Yehova ekokisamaki! Okosepela komona ndenge Yehova akokokisa bilaka na ye nyonso? Kasi, na makambo nyonso, ezali na ntina ete okoba kosala oyo Abrama asalaki. Zaláká na ezaleli ya komipimela, zaláká na limemya mpe monisáká botɔndi mpo na mikumba nyonso oyo Yehova azali kopesa yo. Soki omekoli kondima ya Abrama, “tata ya bato nyonso oyo bazali na kondima,” tokoki koloba ete Abrama akokóma mpe tata na yo!
^ par. 1 Bambula na nsima, Nzambe alongolaki nkombo Abrama mpe apesaki ye nkombo Abrahama, oyo elimboli “Tata ya ebele ya bikólo.”
^ par. 4 Ndenge moko, Abrama atángamaka mbala mingi liboso na kati ya bana ya Tera, atako azalaki te mwana ya liboso.
^ par. 6 Na nsima, Nzambe alongolaki nkombo ya Sarai mpe apesaki ye nkombo Sara, oyo elimboli “mwasi-mokonzi.”
^ par. 12 Bato mosusu ya mayele bandimaka te ete bazalaki kobɔkɔla bakamela na eleko ya Abrama. Kasi, bilembeteli ya makasi ezali te mpo na kondimisa likanisi yango. Biblia etángi bakamela mbala ebele na kati ya biloko ya Abrama.


text:
MEKOLÁ KONDIMA NA BANGO | TIMOTE
“Mwana na ngai ya bolingo mpe ya sembo na kati ya Nkolo”
TIMOTE atiki ndako na bango mosika mpe azali na nzela ya mobembo, na esengo nyonso, atye makanisi na makambo oyo ezali kozela ye. Baninga na ye bazali liboso ntango bazali kokatisa teritware oyo Timote ayebi malamu. Malɛmbɛmalɛmbɛ batiki Listra mosika, engumba oyo ezali likoló ya mwa ngomba oyo ezali na lobwaku. Timote asɛki mwa moke ntango akanisi ndenge mama mpe nkɔkɔ na ye ya mwasi basepelaki atako baboyaki kolakisa mawa na bango polele ntango atikaki bango. Akobaluka mpo na kopɛpa bango mbote mpo na mbala ya nsuka?
Ntoma Paulo azali kotala Timote mbala na mbala na mwa kosɛka mpo na kolendisa ye. Ayebaki ete Timote asengelaki kolongola mwa nsɔni oyo azalaki na yango, kasi asepelaki ndenge elenge mobali yango azalaki na esengo. Timote azalaki naino elenge, ekoki kozala azalaki na mbula soki 20 mpe azalaki komemya mpe kolinga Paulo mingi. Sikoyo Timote alandaki mobali yango ya mpiko mpe ya sembo na mobembo moko oyo esɛngaki bátambola ebele ya bakilomɛtrɛ mosika na ndako na bango. Basalaki mobembo yango na makolo mpe na masuwa mpe bakutanaki na makama ndenge na ndenge na nzela. Timote ayebaki mpenza te soki akozonga lisusu na ndako na bango.
Nini etindaki elenge yango andima kotambwisa bomoi na ye ndenge wana? Mbano nini ekoki kotinda moto andima kosala likambo ya ndenge wana? Mpe ndenge nini kondima ya Timote ekoki kolendisa kondima na biso?
“BANDA BOMWANA”
Tózonga naino mbula mibale to misato na nsima mpe tósala lokola ete Listra ezalaki engumba ya Timote ndenge emonani. Ezalaki mwa engumba moko ya mosika oyo ezangi mindɔndɔ, na kati ya lobwaku oyo ezalaki na mai mingi. Ekoki kozala ete bato na yango bayebaki monɔkɔ ya Grɛki kasi bazalaki kaka koloba Likaonia, monɔkɔ ya mboka na bango. Mokolo moko, loyenge ekɔtaki na engumba yango. Bakristo mibale, ntoma Paulo ná moninga na ye ya mobembo Barnabasi oyo bazalaki bamisionɛrɛ bakómaki na Ikoniumu, engumba moko monene oyo ezalaki pene wana. Ntango bazalaki kosakola na esika ya bato nyonso, Paulo amonaki mobali moko motɛngumi oyo amonisaki ete azalaki na kondima ya solosolo. Yango wana, Paulo abikisaki mobali yango na likamwisi!—Misala 14:5-10.
Emonani ete bato mingi ya Listra bazalaki kondima masapo ya mboka na bango etali banzambe oyo bazalaki kobongwana bato mpe koya na etúká yango na ntango ya kala. Yango wana bakanisaki ete Paulo azali Hermesi mpe Barnabasi nde Zeusi! Ezalaki mpasi mpo bakristo yango mibale ya komikitisa bápekisa bato yango kopesa bango mbeka.—Misala 14:11-18.
Ata bongo, mwa ndambo ya bato ya Listra bamonaki ete bazalaki nde bato mpe bamemelaki bango nsango moko kitoko mpenza, kasi te banzambe ya bapakano oyo masapo elobelá. Na ndakisa, Enise, mwasi moko Moyuda oyo mobali na ye azalaki Mogrɛki, * ná mama na ye Loisi bayokaki na likebi mpenza mpe na esengo makambo oyo Paulo ná Barnabasi balobaki. Nsango yango ezalaki oyo Moyuda nyonso ya sembo azalaki na mposa ya koyoka—Masiya ayaki mpe akokisaki bisakweli mingi oyo ekomamaki mpo na ye na Makomami!
Kanisá naino ndenge mobembo wana ya Paulo esimbaki motema ya Timote. Balakisaki Timote “banda bomwana” ete alingaka makomi mosantu ya Makomami ya Ebre. (2 Timote 3:15) Ndenge moko na mama mpe nkɔkɔ na ye, Timote akokaki komona ete makambo oyo Paulo ná Barnabasi balobaki mpo na Masiya ezalaki solo. Kanisá mpe motɛngumi oyo Paulo abikisaki. Na ntembe te, banda bomwana, Timote azalaki komona mobali yango mbala mingi na babalabala ya Listra. Sikoyo, mpo na mbala ya liboso, Timote amonaki mobali yango akómi kotambola! Tokoki kokamwa te soki Enisi na Loisi bakómaki bakristo ndenge Timote mpe akomaki mokristo. Tii lelo, bankɔkɔ mpe baboti bakoki koyekola makambo mingi na ntina na Loisi mpe Enisi. Okoki kozala ndakisa malamu mpo na bilenge?
“NA NZELA YA MALƆZI MINGI”
Baoyo bakómaki bayekoli ya Kristo na Listra basepelaki mpenza ntango bayebaki elikya oyo bazalaki na yango. Kasi bayekolaki mpe ete kokóma moyekoli ekosɛnga komipimela. Bayuda oyo bazalaki batɛmɛli, bautaki na Ikoniumu mpe Antiokia bayaki na engumba yango mpe batindaki bato ya Listra bátombokela Paulo ná Barnabasi. Mwa liboso, ebele ya bato ya mobulu balandaki Paulo mpe babambaki ye mabanga. Lokola babɛtabɛtaki ye, akweaki na mabele. Bato yango babimisaki ye libándá ya engumba mpe bakanisaki ete akufi.—Misala 14:19.
Kasi, bayekoli na Listra bayaki esika Paulo azalaki mpe bazingaki ye. Motema na bango ekitaki ntango aminyolisaki, atɛlɛmaki mpe na nsima na mpiko nyonso azongaki mbala moko na Listra! Mokolo oyo elandaki, ye ná Barnabasi balongwaki wana mpe bakendaki na engumba Derbe mpo na kokoba mosala na bango ya kosakola. Nsima ya kokómisa bato ya sika bayekoli kuna, bazongaki lisusu na Listra kozanga kobanga likama. Mpo na nini? Lisolo yango elobi ete mpo na “kopesa milimo ya bayekoli makasi,” mpe “kolendisa bango ete bátikala na kati ya kondima.” Meká naino komona ndenge elenge Timote afungolaki miso mpe azalaki koyoka ndenge Paulo ná Barnabasi bazalaki koteya bakristo yango ete mpasi oyo bazalaki komona ezalaki ya mpamba te na kotalela elikya ya nkembo oyo bazalaki na yango mpo na mikolo ezali koya. Balobaki boye: “Tosengeli kokɔta na bokonzi ya Nzambe na nzela ya malɔzi mingi.”—Misala 14:20-22.
Timote amonaki ndenge Paulo asalelaki makambo oyo alobaki, na mpiko nyonso abangaki minyoko te mpo na kosakwela basusu nsango malamu. Na yango, Timote ayebaki ete soki alandi ndakisa ya Paulo, bato ya Listra bakotɛmɛla ye; ata mpe tata na ye moko. Kasi Timote atikaki te ete makambo yango epekisa ye kozwa ekateli ya kosalela Nzambe. Lelo oyo, ezali na bilenge mingi lokola Timote. Na bwanya nyonso, balukaka baninga oyo bazali na kondima makasi, oyo bakolendisa mpe bakopesa bango mpiko. Mpe batikaka te ete botɛmɛli epekisa bango kosalela Nzambe ya solo!
‘BANDEKO BAZALAKI KOLOBA MALAMU MPO NA YE’
Ndenge tolobelaki yango liboso, Paulo asalaki mobembo na ye ya mibale mbula mibale to misato na nsima. Meká naino komona esengo oyo bato ya libota ya Timote bayokaki ntango Paulo ayaki na ndako na bango, na mbala oyo ná Silasi. Na ntembe te, ezalaki mpe ntango moko ya esengo mpenza mpo na Paulo. Amonaki matomba oyo makambo ateyaki ebimisaki na Listra. Loisi ná mwana na ye Enisi, oyo bakómaki sikoyo basi bakristo ya sembo, batondaki na ‘kondima oyo ezangi bokosi,’ oyo Paulo azalaki kosepela na yango. (2 Timote 1:5) Bongo elenge Timote?
Paulo azwaki nsango ete banda mobembo ya liboso oyo asalaki, elenge mobali yango amipesaki lisusu mingi na makambo ya Nzambe. “Bazalaki koloba malamu” ya Timote kaka na Listra te, kasi mpe na Ikoniumu, na ntaka ya kilomɛtrɛ soki 32 na nɔrdi-ɛsti. (Misala 16:2) Asalaki nini mpo bálobela ye bongo?
“Makomi mosantu” oyo mama ná nkɔkɔ ya Timote bateyaki ye “banda bomwana” ezalaki mpe na batoli oyo ebongi mpo na bilenge. (2 Timote 3:15) Na ndakisa: “Kanisá Mozalisi na yo Monene na mikolo ya bolenge na yo.” (Mosakoli 12:1) Timote akangaki mpenza ntina ya maloba yango ntango akómaki mokristo. Amonaki ete ndenge malamu ya kokanisa Mozalisi na ye Monene ezali mpe ya kosakwela basusu nsango malamu etali Kristo, Mwana ya Nzambe. Mokemoke, Timote alongolaki ezaleli na ye ya nsɔninsɔni oyo ezalaki kozongisa ye nsima mpe akómaki na mpiko ya koyebisa basusu nsango malamu etali Yesu Kristo.
Mibali oyo bazalaki kokamba lisangá bamonaki milende ya Timote. Na ntembe te, ndenge elenge yango azalaki kolendisa moto nyonso oyo azalaki zingazinga na ye esimbaki mpenza mitema na bango. Oyo eleki ntina, Yehova amonaki oyo Timote azalaki kosala. Na litambwisi ya elimo na ye, Nzambe asalaki ete bisakweli mosusu elobela Timote; mbala mosusu elobela mosala oyo akosala mokolo mosusu na masangá mingi. Ntango Paulo ayaki kotala bango, amonaki ete Timote akoki kosalisa ye na mobembo na ye ya misionɛrɛ. Bandeko ya Listra bandimaki. Batyelaki ye mabɔkɔ, elembo oyo emonisaki ete baponaki ye akokisa mokumba moko ya ntina mingi na mosala ya Yehova Nzambe.—1 Timote 1:18; 4:14.
Tókanisa naino ndenge Timote akamwaki mpe amikitisaki ndenge batyelaki ye motema mpe bapesaki ye mokumba wana monene. Amibongisaki mpo na kokende. * Kasi, tata ya Timote oyo azalaki mondimi te asalaki nini ntango ayokaki ete mwana na ye azwi mokumba ya misionɛrɛ? Ekoki kozala ete azalaki kokana makambo mosusu mpo na avenire ya mwana na ye. Bongo mama mpe nkɔkɔ ya Timote? Bazalaki nde na esengo makasi atako balingaki komonisa polele te ete bazalaki komitungisa soki mwana na bango akozala na libateli? Kokanisa bongo ezali mabe te.
Toyebi ete Timote akendaki. Na ntɔngɔ ya mokolo oyo tolobeli na ebandeli ya lisolo oyo, akómaki kosala mibembo lokola misionɛrɛ elongo na Paulo. Ntango azalaki kotambola, basandale na ye ezalaki kosala makɛlɛlɛ mpo na mabele ya mabangamabanga ná matiti oyo azalaki konyata; Listra ezalaki kotikala mosika mpe yango emonisaki ete azalaki kokende mosika, na esika oyo ayebi te. Nsima ya kotambola mokolo mobimba, mibali yango misato bakómaki na Ikoniumu. Na nsima, Timote akómaki kotala ndenge Paulo ná Silasi bazalaki koyebisa bato malako ya sika oyo eutaki epai ya mikóló-bakambi na Yerusaleme mpe ndenge balendisaki kondima ya bakristo na Ikoniumu. (Misala 16:4, 5) Kasi yango ezalaki kaka ebandeli.
Nsima ya kotala masangá na Galatia, bamisionɛrɛ yango basalaki lisusu mobembo na banzela ya gudrɔ oyo Baroma batongaki mpe batambolaki ebele ya bakilomɛtrɛ mpo na kokatisa bangomba mikemike ya Frigia, mpo na kokende na nɔrdi mpe na nsima na wɛsti. Lokola bazalaki se kolanda litambwisi ya elimo ya Nzambe, bakendaki na Troase, bazwaki masuwa mpe bakendaki Masedonia. (Misala 16:6-12) Na ntango yango nde Paulo amonaki mpenza ete Timote azalaki na ntina. Paulo atikaki kutu Timote ná Silasi na Beroya. (Misala 17:14) Atindaki kutu elenge yango ye moko na Tesaloniki. Kuna, Timote amekolaki bandakisa oyo amonaki mpe alendisaki kondima ya bakristo.—1 Batesaloniki 3:1-3.
Na nsima, Paulo akomaki mpo na Timote boye: “Nazali na moto mosusu te oyo azali na makanisi lokola ya ye, oyo azali komitungisa mpenza mpo na bino.” (Bafilipi 2:20) Bolamu ya Timote oyo bazalaki kolobela eyaki na mbalakaka te. Timote asalaki mosala makasi na komikitisa mpe na bosembo nyonso ayikelaki mikakatano mpiko. Azali mpenza ndakisa malamu mpo na bilenge lelo oyo! Kobosana te ete makambo oyo ozali kosala nde ekoki kosala ete báloba mabe to malamu mpo na yo. Soki ozali elenge, ozali na libaku malamu mpenza ya komisalela nkombo malamu soki ozali kotya Yehova Nzambe na esika ya liboso na bomoi na yo mpe ozali kosalela basusu makambo na boboto mpe na limemya.
“SALÁ NYONSO EKOKI NA YO MPO OYA EPAI NA NGAI”
Timote alekisaki mbula koleka 14 na mosala elongo na moninga na ye ntoma Paulo. Akutanaki na makama mingi oyo Paulo mpe akutanaki na yango na mosala na ye ata mpe makambo ya malamu. (2 Bakorinti 11:24-27) Timote akɔtaki mpe kutu bɔlɔkɔ mpo na kondima na ye. (Baebre 13:23) Azalaki mpe na bolingo makasi mpe komibanzabanza lokola Paulo mpo na bandeko na ye bakristo. Na yango, Paulo akomelaki ye boye: “Nazali kokanisa mpisoli na yo.” (2 Timote 1:4) Ndenge moko na Paulo, emonani ete Timote azalaki ‘kolela elongo na bato oyo bazali kolela,’ komitya na esika na bango mpo na kolendisa mpe kobɔndisa bango malamu. (Baroma 12:15) Tiká ete mokomoko na biso ayekola mpe kosala bongo!
Tokoki kokamwa te soki na nsima Timote azwaki mokumba ya kotambola mpo na kolendisaka masangá. Paulo apesaki ye kaka te mokumba ya kotalaka masangá mpo na kolendisa yango kasi mpe mokumba ya kopona bandeko mibali oyo bakokisi masɛngami mpo bákóma bankulutu mpe basaleli na misala.—1 Timote 5:22.
Paulo alingaki Timote mingi, apesaki ye batoli mingi ya ntina lokola oyo ya tata epai ya elenge mobali. Alendisaki Timote akolisa makoki na ye mpe akoba kokende liboso na makambo ya Nzambe. (1 Timote 4:15, 16) Alendisaki Timote atika te ete bolenge na ye mpe mbala mosusu ezaleli na ye ya nsɔninsɔni epekisa ye kokangama na oyo ezali sembo. (1 Timote 1:3; 4:6, 7, 11, 12) Paulo apesaki ye kutu toli na ndenge ya kosala na bamaladi oyo bilenge mibali babɛlaka, ekoki kozala maladi ya estoma ezalaki kotungisa ye mingi.—1 Timote 5:23.
Ntango ekokaki oyo Paulo ayebaki ete nsuka ya bomoi na ye ekómi pene; ekoki kozala ete etikalaki moke báboma ye. Atindelaki Timote mokanda ya nsuka oyo akomaki na litambwisi ya elimo ya Nzambe. Mokanda yango ezali mpe na maloba oyo ya kosimba motema: “Salá nyonso ekoki na yo mpo oya epai na ngai noki.” (2 Timote 4:9) Paulo alingaki Timote mingi; abengaki ye “mwana na ngai ya bolingo mpe ya sembo na kati ya Nkolo.” (1 Bakorinti 4:17) Tokoki kokamwa te soki alingaki ete moninga na ye azala pene na ye lokola liwa na ye ekómaki pene! Ekozala malamu biso nyonso tómituna boye: ‘Bato balukaka ngai mpo nabɔndisa bango ntango bakutani na mikakatano?’
Timote azalaki na likoki ya kokóma epai ya Paulo na ngonga oyo ebongi? Toyebi te. Toyebi kaka ete azalaki ntango nyonso kosala nyonso mpo na kobɔndisa mpe kolendisa Paulo mpe bandeko mosusu mingi. Bomoi na ye eyokanaki mpenza na nkombo na ye Timote oyo elakisi, “Moto oyo akumisaka Nzambe.” Mpe atikelá biso nyonso ndakisa malamu ya kondima, oyo tokoki komekola, ezala tozali mikóló to bilenge.
^ par. 9 Talá lisolo “Oyebaki yango?” na nimero oyo.
^ par. 20 Timote andimaki kutu bákata ye ngenga ndenge Paulo asɛngaki; ezalaki te mpo ezalaki mobeko ya bokristo kasi mpo Paulo alingaki te ete Bayuda oyo basengelaki kosakwela bango nsango malamu báboya mpo tata ya elenge mobali yango azalaki Moyisraele te.—Misala 16:3.


text:
Olingi koyoka botángi ya lisolo oyo na %%?
JW LIBRARY
Mituna oyo bato batunaka mingi—JW Library (Android)
Mituna oyo bato batunaka mingi—JW Library (Android)
JW Library esalaka na baaparɛyi Android oyo elandi:
Esalaka te na baaparɛyi oyo elandi:
Minɔkɔ ya sika ekɔtaka mbala na mbala. Mpo na komona liste ya minɔkɔ ya mokanda moko, finá elembo ya Minɔkɔ.
Langi yango ekokani na ndenge mikanda ya Biblia ekabolami na biteni mwambe na Motuna 19 ya mwa buku Maloba ya ebandeli mpo na Liloba ya Nzambe.
Biblia Kingdom Interlinear ekɔtaka kaka na baaparɛyi Android version 4.0 to likoló.
JW Library ezalaka na makambo ya minene ndenge moko na baaparɛyi nyonso. Nzokande, biloko mosusu ya sika ebimaka nzela moko te na baaparɛyi nyonso.
Tosɛngi yo otondisa formilɛrɛ na Internet. Formilɛrɛ oyo ezali te mpo na kosɛnga lisalisi na internet mpo na ndenge ya kosalela programɛ oyo to aparɛyi na yo.
Tindá
Tindá
Lingala
Mituna oyo bato batunaka mingi—JW Library (Android)
https://assetsnffrgf-a.akamaihd.net/assets/m/802013202/univ/art/802013202_univ_sqr_xl.jpg


text:
Makama ya mipɛpɛ makasi to koningana ya mabele ezali nde etumbu ya Nzambe?
Eyano ya Biblia
Biblia elobi te ete Nzambe nde atindaka makama ya mipɛpɛ makasi to ya koningana ya mabele oyo tomonaka lelo. Bitumbu ya Nzambe ndenge emonisami na Biblia ekeseni na makama oyo euti na mipɛpɛ makasi to na koningana ya mabele.
Nzambe abomaka bato bibomelá te. Biblia elobi boye: “
Moto amonaka oyo emonanaka na miso; kasi Yehova, amonaka ndenge motema ezali.”—1 Samwele 16:7.
Yehova amonaka makambo oyo ezali na mitema ya bato mpe abomaka kaka bato oyo amoni ete bazali mabe.—Ebandeli 18:23-32.
Nzambe akebisaka bato liboso, na ndenge yango apesaka bato oyo bayokeli ye libaku ya kokima.
Nzokande, ntango makama ya mipɛpɛ makasi to koningana ya mabele ebɛtaka, elakaka mpenza te, mpe ebomaka bato bibomelá. Kutu, makama mingi ezali kouta nde na bozoba ya bato bango moko. Bazali kobebisa mabele, kotonga bandako na bisika oyo mabele ekoki koningana, mai ekoki kozindisa, mpe bongo na bongo.


text:
LISALISI MPO NA LIBOTA | BILENGE
Ndenge ya kosala ntango ozali komiyoka lokola ozangá baninga
MOKAKATANO
“Nazalaki na baninga mibale ya basi oyo bazalaki kosala makambo kaka bango mibale mpe bazalaki kosundola ngai. Nazalaki kozwa bansango ndenge bazalaki kolekisa ntango ya malamu elongo. Mokolo moko nabengaki moninga na ngai na telefone na ngonga oyo moninga na ngai wana mosusu azalaki ná ye na ndako na bango, nazalaki koyoka ndenge bazalaki kosolola mpe kosɛka ntango moto mosusu oyo azalaki mpe wana ayambaki telefone. Nayokaki kaka ndenge bazali kosepela mpe yango esalaki ete namiyoka lisusu lokola nazangá baninga!”—Maria. *
Omiyoká naino te lokola moto oyo basundolá mpe azangá baninga? Soki ɛɛ, Biblia ezali na batoli oyo ekoki kosalisa yo. Kasi liboso, talá mwa makambo oyo osengeli koyeba mpo na yango.
OYO OSENGELI KOYEBA
Na bantango mosusu moto nyonso amiyokaka lokola azangi baninga. Ezala mpe bato oyo bayebani mingi. Mpo na nini? Mpo mbala mingi ezalaka te motángo ya baninga kasi nde lolenge ya baninga oyo moto azali na bango nde esalaka ete amiyoka lokola azangá baninga to te. Moto oyo ayebani mingi akoki kozala ntango nyonso elongo na bato ebele kasi azangi baninga ya solosolo mpe akoki komiyoka lokola ye moko.
Komiyoka bongo ekoki kozala likama mpo na sante na yo. Bato ya mayele oyo batalelaki malamumalamu makambo oyo ebimaki na baankɛtɛ 148 oyo esalemaki balobaki ete kozanga bato ya kosolola na bango ezali moko ya makambo oyo ememaka moto na liwa ya mobesu mpe esalaka moto mabe “mbala mibale koleka kozala monene mingi” mpe “ekokani na komɛla makaya 15 na mokolo.”
Ekoki kosala ete ondima moto nyonso akóma moninga na yo. Kutu, ekoki kotinda yo osepela na moto nyonso oyo akondima okóma moninga na ye. Elenge mobali moko na nkombo Alan, alobi boye: “Ntango ozali komiyoka lokola ozali yo moko, okoki kozala na mposa makasi ete moto moko atyela yo likebi. Okoki kokanisa ete ebongi kutu ondima likebi nyonso oyo batyeli yo na esika ezanga. Mpe yango ekoki kolukela yo mindɔndɔ.”
Baaparɛyi ya mikolo oyo esalisaka moto ntango nyonso te atika komiyoka bongo. Elenge mwasi moko na nkombo Natalie, alobi boye: “Nakoki kokomela to kotindela ebele ya bato bamesaje na mokolo kasi namiyokaka kaka lokola nazangá baninga.” Elenge moko na nkombo Tyler amiyokaka mpe bongo; alobi boye: “Kotindela bato bamesaje ezali lokola kolya bisikiti to mikate, kasi kosolola boye na moto ezali lokola bilei. Bisikiti to mikate ezalaka malamu, kasi mpo otonda esɛngaka kolya bilei mpenza.”
OYO OKOKI KOSALA
Talelá makambo na ndenge ya malamu. Na ndakisa, kanisá ete okɔti na Internet, esika oyo ezali na bafɔtɔ ya baninga na yo na fɛti moko oyo babengisaki yo te. Na ntango yango, makanisi mibale ekoki koyela yo; na ndakisa okoki kokanisa ete baboyaki ozala na bango to okoki kotalela yango na ndenge ya malamu. Lokola oyebi te mpo na nini babengisaki yo te, mpo na nini kokanisa mabe? Kutu, luká nde kokanisa na ndenge ya malamu koleka ntina oyo esali ete bábengisa yo te. Mbala mingi, ezalaka likambo te kasi ndenge ya kotalela likambo nde esalaka ete moto amiyoka lokola azangá baninga.—Toli ya Biblia: Masese 15:15.
Koloba te ete balingaka yo te. Ntango ozali komiyoka lokola ozangá baninga, okoki kokanisa boye: ‘Babengisaka ngai ata esika moko te’ to ‘bato bakimaka ngai ntango nyonso.’ Kasi koloba ndenge wana ekoki kaka kosala ete makanisi yango ekóma lisusu makasi. Yango ekosala ete obanda kokanisa bongo mbala na mbala.—Toli ya Biblia: Masese 18:1.
Salá boninga na bato oyo bazali mikóló na yo. Biblia elobeli bomoi ya Davidi oyo ekoki kozala ete azalaki elenge ntango akutanaki na Yonatane oyo alekaki ye na mbula 30. Atako bazalaki mbula moko te, Davidi ná Yonatane bakómaki baninga ya motema. (1 Samwele 18:1) Likambo ya ndenge wana ekoki mpe kokómela yo. Kiara, elenge mwasi oyo azali na mbula 21 alobi boye: “Mikolo oyo euti koleka, namonaki ntina ya kozala na baninga oyo bazali mikóló na ngai. Nazali na baninga mosusu ya motema oyo baleki ngai na ebele ya bambula mpe nasepelaka mpenza na ndenge oyo batalelaka makambo mpe bapikami makasi.”—Toli ya Biblia: Yobo 12:12.
Sepelá na matomba oyo kozala yo moko epesaka. Bato mosusu bamiyokaka lokola bazangi baninga ntango kaka batikali bango moko. Kasi kotikala yo moko esengeli te kotinda yo omiyoka lokola ozangá baninga. Na ndakisa, Yesu azalaki kolekisa ntango na basusu, kasi azalaki mpe kosepela kozala ye moko. (Matai 14:23; Marko 1:35) Okoki kosala mpe bongo. Na esika omona ete kozala yo moko ezali mabe, salelá nde ntango yango mpo na kokanisa mapamboli oyo ozali na yango. Yango ekoki kotinda basusu básepela okóma moninga na bango.—Masese 13:20.
^ par. 4 Na lisolo oyo bankombo mosusu ezali ya bango te.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Bagalatia 1:1-24
1 Paulo,+ ntoma,+ atyami na bato te mpe na nzela ya moto te, kasi na nzela ya Yesu Kristo+ mpe ya Nzambe Tata,+ oyo alamwisaki ye uta na bakufi,+2 mpe bandeko nyonso oyo bazali na ngai,+ epai ya masangá ya Galatia:+3 Boboto monene mpe kimya+ ya Nzambe Tata na biso mpe ya Nkolo Yesu Kristo ezala na bino.4 Ye amikabaki mpo na masumu na biso+ mpo asikola biso na makambo mabe ya ntango oyo+ na boyokani na mokano+ ya Nzambe na biso mpe Tata,5 ye azala na nkembo libela na libela.+ Amen.6 Nazali kokamwa ndenge bozali kolongwa nokinoki mpenza epai ya Moto+ oyo abengaki bino na boboto monene ya Kristo+ mpe bozali kolanda nsango malamu ya ndenge mosusu.+7 Kasi ezali nsango malamu mosusu te; ezali nde na bato mosusu oyo bazali kotya bino na mobulu+ mpe bazali koluka kobebisa nsango malamu ya Kristo.+8 Nzokande, ata soki moko na biso to anzelu moko boye, oyo auti na likoló, ayei kosakwela bino nsango malamu ya likambo moko boye oyo ekeseni na nsango malamu oyo tosakwelaki bino, alakelama mabe.+9 Lokola touti koloba yango, ngai mpe nalobi yango lisusu sikoyo ete: Moto nyonso oyo azali kosakwela bino nsango malamu ya likambo moko boye oyo ekeseni na oyo boyambaki,+ alakelama mabe.10 Bongo sikoyo, nazali koluka kondimisa nde bato to Nzambe? To nazali nde koluka kosepelisa bato?+ Soki nazali naino kosepelisa bato,+ nazali moombo ya Kristo te.+11 Mpo nazali koyebisa bino, bandeko, ete nsango malamu oyo nasakolaki ezali eloko ya bato te;+12 mpo nazwaki yango na moto te, moto moko mpe ateyaki ngai yango te, kasi Yesu Kristo nde amonisaki ngai yango.+13 Ya solo, boyokaki nsango ya etamboli na ngai ya kala na lingomba ya Bayuda,+ ete nazalaki konyokola+ lisangá ya Nzambe mpe kopanza yango mingi koleka,+14 mpe nazalaki kokende liboso mpenza na kati ya lingomba ya Bayuda koleka bato mingi ya mbula na ngai na ekólo na ngai,+ mpo nazalaki na molende+ mingi mpenza mpo na bonkɔkɔ+ ya batata na ngai.15 Kasi ntango Nzambe, oyo abimisaki ngai na libumu ya mama na ngai mpe oyo abengaki+ ngai na boboto monene na ye,+ amonaki malamu16 komonisa Mwana na ye na nzela na ngai,+ mpo nasakwela bikólo+ nsango malamu na ye, nakendaki mbala moko kosolola na nzoto ná makila+ te.17 Namataki mpe te na Yerusaleme epai ya baoyo bazalaki bantoma liboso na ngai,+ kasi nakendaki nde na Arabia, mpe nazongaki lisusu na Damasi.+18 Mpe mbula misato na nsima namataki na Yerusaleme+ kotala Kefa,+ mpe nafandaki na ye mikolo zomi na mitano.19 Kasi namonaki bantoma mosusu te, namonaki kaka Yakobo+ ndeko+ ya Nkolo.20 Nzokande na makambo oyo nazali kokomela bino, talá! na miso ya Nzambe, nazali kokosa te.+21 Nsima na yango nakendaki+ na bitúká ya Siri mpe ya Silisia.22 Kasi masangá ya Yudea oyo ezali na bomoko na Kristo+ eyebaki elongi na ngai te;23 ezalaki kaka koyoka ete: “Moto oyo azalaki kala konyokola+ biso azali sikoyo kosakola nsango malamu ya kondima oyo ye azalaki liboso kopanzapanza.”+24 Bongo babandaki kokumisa+ Nzambe mpo na ngai.


text:
Accueil > Mon côté fun > Ma musique > "Mazé" de Tabu Ley
Tabu Ley Rochereau
"Mazé" de Tabu Ley
vendredi 24 octobre 2014, par
Oui, je suis à toi
Chérie pense à moi
I love you
baby touch me
Rochereau Tabu ley - Mazé
Kitoko étondi yo nzoto Mazé, na mona moto nini na méka na yo té
Motéma na ngaï ékangami motambo na yo, ba pékisa ba tikala na nsoni
Elongui nzoka esangisa ba charme Mazé, O léka nzéla bato bas oba ko baluka
Kitoko étondi yo nzoto Mazé, ba koma ba yemba nioso na mona té
Mobimba ya moto étonda nzoto na élégance, ézali likambo ban aya mibali ba kufa
Ba ndéko bo tala Mazé na lineti, léki ya Mopatipi, Mazé
A léka, mibali mitéma mi ko béta, Mwana ya mama Yité, Mazé,
Ba ndéko bo tala Mazé na lineti, léki ya Sharufa, Mazé
A léka, mibali mitéma mi ko béta, Mwana ya mama Yité, mama
Refrain: (x2)
Bolingo ngaï na yé to nkaga na libanga, to bwaka na ébalé ya Zaïre
Masuwa ma tinda kala ma bima té ooh, ébima sé libanga ya bolingo na biso
Kitoko étondi yo nzoto Mazé, O nguénga mafoufa ya wolo na nzoto
Mobimba ya moto étonda nioso na beauté, O mbanda lidzaka, miso na suki
A bwaka lokolo, oyo ndè suka ya démarche, A luka Kinshasa mobimba bato ba kufa
Refrain: (x2)
Bolingo ngaï na yé to nkaga na libanga, to bwaka na ébalé ya Zaïre
Masuwa ma tinda kala ma bima té ooh, ébima sé libanga ya bolingo na biso
Accéléré:
Mazé, ba kanisi ngaï na kanga yo na ndako ya Nganga
Mazé, ba silisi ngaï loposo épayi na mélaka
Mazé, ba lobi ké ngaï na koki yo té na bolingo
Oooh Mazé, na koki na yo, na lingiu sé yo
Suka sé na ko bala yo, na ko lésa yo
Mazé, ba luki ba kimisa yo na moto ya mosolo
Mazé, ba longoli ngaï mosala na kufa na nguélélé
Mazé, ba koséli ngaï makambo na kota na wélé
Ooooh Mazé, na zali na yo, na kotika té
Suka sé ba ko kamwa ngaï, na ko bala yo
Mazé, ba bakisi yo lokas aya rouge na élongui ya 5 ans,
Mazé, O tali bango mpaba mpo makasi ya bolingo na ngaï
Mazé, O lobélaka ngaï nioso oyo mbango ba ko loba contre ngaï
Oooh soni, ba téli les yeux, ba téli les yeux,
Suka sé ba téli les yeux, ba téli miso
…
Voir en ligne : Mazé - Youtube


text:
LITEYA 99
Mokɛngɛli moko ya bolɔkɔ akómi mondimi
Na engumba Filipi, elenge moko ya mwasi azalaki na demo. Demo yango azalaki kotinda ye asakola makambo ekoya mpe elenge mwasi yango azalaki kokɔtisela bankolo na ye mbongo mingi na mosala yango. Ntango Paulo ná Silasi bakómaki na Filipi, elenge mwasi yango alandaki bango mikolo mingi. Demo yango azalaki kotinda ye aganga ete: “Bato oyo bazali baombo ya Nzambe Oyo-Aleki-Likoló.” Nsukansuka, Paulo alobaki na demo yango: ‘Na nkombo ya Yesu, bimá na nzoto na ye!’ Demo yango atikaki elenge mwasi yango.
Ntango bankolo ya mwasi yango bamonaki ete akokɔtisela bango lisusu mbongo te, basilikaki makasi. Bamemaki Paulo ná Silasi epai ya bakambi-mboka mpe balobaki: ‘Bato oyo bazali kobuka mobeko mpe bazali kokɔtisa mobulu na engumba mobimba!’ Bakambi-mboka bapesaki mitindo ete bábɛta Paulo ná Silasi mpe bábwaka bango na bolɔkɔ. Mokɛngɛli ya bolɔkɔ abwakaki bango na bolɔkɔ ya kati mpenza, ya molili, mpe akangaki makolo na bango na bikanga-makolo.
Paulo ná Silasi bazalaki kosanzola Yehova na nzembo mpe bato ya bolɔkɔ bazalaki koyoka bango. Na mbala moko, na katikati ya butu koningana monene ya mabele esalemaki mpe bolɔkɔ eninganaki makasi. Baporte nyonso efungwamaki, mpe minyɔlɔlɔ mpe bikanga-makolo ya bakangami efungwamaki. Mokɛngɛli ya bolɔkɔ akendaki mbangu na kati ya bolɔkɔ mpe amonaki ete baporte na yango efungwami. Lokola akanisaki ete bato nyonso ya bolɔkɔ bakimi, azwaki mopanga mpo amiboma.
Na mbala moko, Paulo abelelaki: ‘Komisala mabe te! Biso nyonso tozali awa!’ Mokɛngɛli ya bolɔkɔ yango akɔtaki mbangu na kati mpe akweaki liboso ya Paulo ná Silasi. Atunaki bango: “Nasala nini mpo nabika?” Bayebisaki ye: ‘Yo ná bato ya ndako na yo bosengeli kondimela Yesu.’ Na nsima, Paulo ná Silasi bateyaki bango maloba ya Yehova, mpe mokɛngɛli ya bolɔkɔ ná bato ya ndako na ye bazwaki batisimo.
“Bato bakotya bino mabɔkɔ mpe bakonyokola bino, bakokaba bino na basinagoga mpe na babolɔkɔ, bakomema bino na makasi liboso ya bakonzi mpe baguvɛrnɛrɛ mpo na nkombo na ngai. Ekozala libaku mpo bópesa litatoli.”—Luka 21:12, 13


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Filemo 1:1-25
1 Paulo, moto ya bolɔkɔ+ mpo na Kristo Yesu, mpe Timote,+ ndeko na biso, epai ya Filemo, ndeko na biso ya bolingo mpe moninga ya mosala,+2 mpe epai ya Apia, ndeko na biso ya mwasi, mpe epai ya Arshipe,+ soda+ lokola biso, mpe epai ya lisangá oyo ezali na ndako na yo:+3 Boboto monene mpe kimya ya Nzambe Tata na biso mpe ya Nkolo Yesu Kristo ezala na bino.+4 Napesaka ntango nyonso Nzambe na ngai matɔndi ntango natángaka yo na mabondeli na ngai,+5 mpo nazali se koyoka nsango ya bolingo na yo mpe kondima oyo ozali na yango epai ya Nkolo Yesu mpe epai ya basantu nyonso;+6 mpo kondima+ oyo yo ná basusu bozali na yango esala mosala na ndenge oyebi ete eloko nyonso ya malamu na kati na biso ekangani na Kristo.7 Mpo nazwaki esengo mingi mpe kobɔndisama mingi mpo na bolingo na yo,+ mpamba te bolingo ya motema ya basantu elendisami+ mpo na yo, ndeko.8 Yango wana, atako na nkombo ya Kristo nakoki koloba polele mpenza mpe na bosembo mpo na kopesa yo etinda+ osala oyo ebongi,9 nazali nde kolendisa yo na bolingo,+ mpamba te nazali ndenge nazali, Paulo mobange, ɛɛ, sikoyo mpe moto ya bolɔkɔ+ mpo na Kristo Yesu;10 nazali kolendisa yo mpo na mwana na ngai+ Onezime,+ oyo nakómi tata na ye+ awa nazali na kati ya minyɔlɔlɔ,11 oyo liboso azalaki na ntina te mpo na yo nde sikoyo akómi na ntina mpo na yo mpe mpo na ngai.+12 Ye moto nazali kozongisa epai na yo, ɛɛ, ye, elingi koloba, bolingo na ngai mpenza ya motema.+13 Nazalaki na mposa ya kotikala na ye mpo na ngai moko na ntina ete na esika na yo+ akoka kokoba kosalela ngai na kati ya minyɔlɔlɔ+ oyo nazali komema mpo na nsango malamu.14 Kasi nalingi kosala eloko moko te kozanga ndingisa na yo, mpo malamu na yo ezala ya kotindikama te, kasi euta na motema na yo.+15 Kutu mbala mosusu ezali mpo na yango nde akimaki ngonga moko, mpo ozwa ye lisusu libela na libela,16 lokola moombo lisusu te+ kasi koleka moombo,+ lokola ndeko ya bolingo,+ mingimingi mpenza mpo na ngai, kasi na koleka mpo na yo ezala na nzoto ya mosuni mpe na kati ya Nkolo.17 Na yango, soki ozwaka ngai moninga na yo ya mosala,+ yambá+ ye na boboto ndenge olingaki koyamba ngai.18 Lisusu, soki asalaki yo mabe moko boye to azali na nyongo na yo, tyá yango na motó na ngai.19 Ngai Paulo nazali kokoma na lobɔkɔ na ngai mpenza:+ Nakozongisa yango—kutu ntina ezali te ya koyebisa yo ete ozali na nyongo na ngai, mobimba na yo wana.20 Ɛɛ, ndeko, tiká nazwa litomba epai na yo na likambo oyo etali Nkolo: lendisá bolingo na ngai ya motema+ mpo na Kristo.21 Lokola natye motema ete okondima, nazali kokomela yo, mpo nayebi ete okosala ata koleka makambo oyo nalobi.+22 Kasi longola likambo wana, bongiselá ngai mpe esika,+ mpo nazali kolikya ete, mpo na mabondeli+ na bino, bakotika ngai+ mpo na bolamu bino.23 Epafrasi+ mokangami lokola ngai na bomoko elongo na Kristo Yesu atindeli yo mbote,24 ná Marko, Aristarke,+ Demasi,+ Luka, baninga na ngai ya mosala.25 Boboto monene ya Nkolo Yesu Kristo ezala na elimo oyo bozali komonisa.+


text:
EBIMÁ KAKA YANGO MOKO?
Ndako ya nzoi
BANZOI oyo babengi (Apis mellifera) etongaka ndako na yango na mafuta (cire) oyo ebimaka na nse ya libumu na yango. Balobaka ete ndako ya nzoi etongamá na ndenge moko ya kokamwa mpenza. Mpo na nini?
Tókanisa naino: Banda basiɛklɛ mingi bato ya matematiki bamonaki ete soki bakaboli esika moko na ndenge oyo hexagone ezalaka, ezalaka malamu koleka soki bakaboli yango na ndenge ya triangle to karé to eloko mosusu nyonso ya ndenge wana mpo esalaka ete básalela mwa bisaleli moke mpo na kotonga esika ya monene. Kasi, bakokaka te kolimbola mpo na nini ezalaka bongo. Na 1999, profesɛrɛ Thomas Hales amonisaki ete kotonga eloko na ndenge oyo ndako ya nzoi ezalaka ezali malamu mingi koleka. Amonisaki mpe ete kokabola esika na ndenge oyo hexagone ezalaka, ezali malamu koleka mpo esika ekabolama ndenge moko mpe ezala makasi.
Ndenge banzoi etongaka bashambrɛ ya ndako na yango ndenge oyo hexagone ezalaka, esalisaka yango esalela malamu koleka esika nyonso oyo ezali na yango mpo na kotonga ndako ya makasi, oyo ezali molili te na mwa mafuta moke (cire) mpe ebomba ebele ya mafuta na yango na ndako yango. Tokoki kokamwa te soki balobaka ete ndako ya nzoi etongamá na ndenge ya kokamwa mpenza.
Lelo oyo, bato ya siansi bamekolaka ndako ya nzoi mpo na kosala biloko oyo ezali na bisika ebele mpe makasi. Na ndakisa, bato oyo basalaka baaviɔ bakómi kosalela mayele oyo nzoi esalelaka mpo na kotonga ndako na yango mpo básala baaviɔ ya makasi mpe oyo ezali molili te, mpo esalelaka kérosène mingi te.
Okanisi nini? Ndako ya nzoi oyo ebongisamá na ndenge ya malamu mpenza, ebimá kaka yango moko to basalaki yango kosala?


text:
Biyano na mituna ya Biblia
Ndenge nini bana bakoki koyekola kolinga Nzambe?
Bana bakoki koyekola kolinga Nzambe kaka soki bandimisami ete azalaka mpenza mpe alingaka bango. Mpo bálinga Nzambe, basengeli koyeba ye. (1 Yoane 4:8) Na ndakisa, basengeli koyeba makambo lokola oyo: Mpo na nini Nzambe akelaki bato? Mpo na nini Nzambe atiki ete bampasi ezala? Nzambe akosala nini mpo na bato na mikolo ezali koya?
Mpo na kosalisa bana na yo bálinga Nzambe, basengeli komona ete yo moko olingaka ye. Soki bamoni yango, na ntembe te bakolanda ndakisa na yo.
Ndenge nini okoki kosimba mitema ya bana?
Liloba ya Nzambe ezali na nguya. (Baebre 4:12) Na yango, salisá bana na yo báyeba mateya na yango ya ebandeli. Mpo na kosimba mitema ya bato, Yesu azalaki kotuna mituna, koyoka mpe kolimbola Makomami. Okoki kolanda ndakisa ya Yesu mpo na kosimba mitema ya bana.
Lisusu, masolo ya Biblia oyo elobeli lolenge oyo Nzambe asalelaki bato makambo, ekoki kosalisa bana na yo báyeba mpe bálinga Nzambe. Mikanda mingi oyo ebongisami mpo na bango ezali na site www.jw.org.